ועדת הכספים, כנסת 20, פרוטוקול מספר 469, 2016-10-27 10:47

משה גפני: אנחנו עוברים לסעיף הבא בסדר היום, אישור מוסדות ציבור לעניין סעיף 46 לפקודת מס הכנסה (רשימה שסימנה 9-987-16(.

משה גפני: ארז, בבקשה.

משה גפני: דרך אגב, אני רוצה לשבח את העבודה שלכם.

משה גפני: אני עברתי כאן הרבה מקרים של סעיף 46 והיו פעמים שזה נסחב הרבה זמן ואנשים התלוננו על כך.

משה גפני: לאחרונה, בשנים האחרונות, אנחנו מקבלים פחות תלונות בעניין של אישורים ויש כאלה שטוענים שאתם מאשרים לכאלה שפחות חיוני לאשר להם, אבל כל אחד מנקודת ראותו.

בצלאל סמוטריץ': פחות חיוני, זו הגדרה יפה.

משה גפני: אני חוזר בי ממה שאמרתי.

משה גפני: לא שמתי לב שבצלאל סמוטריץ כאן.

<ארז אורעד: בוקר טוב לכולם.

<ארז אורעד: על החלק הראשון של המשפט, אני מודה לך.

<ארז אורעד: זה מה שרציתי.

משה גפני: כן, זה המשפט.

משה גפני: החלק השני היה יותר בהומור.

<ארז אורעד: החלק השני הוא בהומור וכידוע לכם אנחנו לא מתעסקים באידיאולוגיות.

זהבה גלאון: להומור אין פטור ממס.

<קריאה: הוא גם לא נכנס לשטחים.

<ארז אורעד: בסך הכול אני מתכבד להביא בפניכם את הרשימה הזאת שמונה 76 מוסדות ציבור רבים ומגוונים שמייצגים את החברה האזרחית בישראל ויש להם פלורליזם מכל הגוונים.

<ארז אורעד: כפי שהזכרת, יש גוונים כאלה ואחרים.

<ארז אורעד: בסך הכול המוסדות האלה נמצאו ראויים לפי הקריטריונים של החוק.

<ארז אורעד: יש כאן 76 מוסדות ציבור והרשימה מספרה 9-987-16 ואני מביא אותה לאישורכם.

<ארז אורעד: תודה רבה.

באסל גטאס: זה מייצג את החברה האזרחית.

באסל גטאס: יש רק ארגון אחד שמייצג את החברה הערבית.

<ארז אורעד: אני רוצה להזכיר לפרוטוקול שאנחנו רק מקבלים את הבקשות.

<ארז אורעד: הבקשות נבדקות ומה שידוע לי מהקדנציה שלי זה שהיו לא מעט מוסדות מהמגזר הערבי.

משה גפני: זהבה גלאון, בבקשה.

זהבה גלאון: אדוני, תודה רבה לך.

זהבה גלאון: קודם כל, תודה על הרשימה שהוצגה כאן.

זהבה גלאון: הדבר שמרשים אותי במיוחד, אדוני, הרשימה שהוגשה לכאן כפי שהוצגה כרגע הוצדקה על ידי כך שצוות מקצועי ישב על המדוכה , בחן שורה של ארגונים ומצא 76 ארגונים שהובאו לכאן שעומדים בקריטריונים של החוק.

זהבה גלאון: 76 ארגונים.

זהבה גלאון: אני הסתכלתי על רשימת הארגונים ואני חייבת לומר שיש כאלה שהם יותר לטעמי, פחות לטעמי, אבל טעמי כאן לא רלוונטי כי מה שעומד על סדר היום זאת ההתנהלות של הוועדה והאופן שבו הוועדה בדרך כלל מאשרת ארגונים שמובאים לכאן כדי לקבל את אותו פטור, את אותו סעיף 46(א).

זהבה גלאון: אנחנו נהגנו עד היום לאשר את הכול כעסקת חבילה.

זהבה גלאון: אמנם היה מקרה חריג שבחריג, בטח חבריי יפרטו.

זהבה גלאון: אנחנו אישרנו את הכול כעסקת חבילה למרות שיושבים כאן בוועדה אנשים שהם בעלי דעות שונות, מחזיקים בהשקפות עולם שונות ואוהבים יותר או פחות ארגונים מסוימים שנמצאים כאן.

זהבה גלאון: אני רוצה לבקש ממך אדוני היושב ראש שלא להיעתר.

זהבה גלאון: זה לא סוד שחבר הכנסת בצלאל סמוטריץ שיושב כאן והוא בטח יגיד את זה ברשות הדיבור שלו ואני מבקשת שלא להיעתר של חבר הכנסת סמוטריץ להחריג ארגון כזה או אחר, במקרה הזה מדובר באמנסטי ותכף אני אתייחס אליו.

זהבה גלאון: הגישה הכללית שצריכה להנחות אותך כיושב ראש שעד היום נהגת על פיה, ואני מכבדת אותה, ולכן אני כמי שלא מתלהבת מכל מיני ארגונים שהוצגו כאן במשך השנים, תמכתי למרות שזה היה בניגוד לתפיסתי ועמדתי.

זהבה גלאון: אני מבקשת ממך שלא להחריג את ארגון אמנסטי מהרשימה.

זהבה גלאון: אני מבקשת ממך לפעול על פי אותן אמות מידה שהנהגת כאן בוועדה הזאת בראשותך בקדנציה הזו ובקדנציה הקודמת בה הייתי חברה בוועדה שלך.

זהבה גלאון: אני חושבת שהתנהגת באופן הכי הגון, באופן שעומד לפי הקריטריונים שאתה בעצמך התווית והתוו קודמיך בוועדה.

זהבה גלאון: זוהי הערה ראשונה.

משה גפני: אגב, במכתב שבצלאל סמוטריץ כתב לי, הוא כתב שארגון אמנסטי פועל נגד מדינת ישראל גם בתקופה בה מדינת ישראל הייתה במלחמה.

זהבה גלאון: בצלאל סמוטריץ הוא קשקשן.

זהבה גלאון: האוזן סובלת הכול.

זהבה גלאון: אפשר לכתוב הכול והנייר סובל הכול.

משה גפני: זה מה שהוא כתב לי.

זהבה גלאון: הוא יכול לכתוב.

מיקי רוזנטל: אתה יודע כמה שטויות הוא אמר עד היום?

בצלאל סמוטריץ': זהבה, אני יכול לקבל בכתב, את הקשקשן הזה?

זהבה גלאון: כן.

זהבה גלאון: אדוני היושב ראש, אני רוצה לענות על זה.

זהבה גלאון: אני רוצה לענות ברמה העקרונית וברמה הפרקטית.

מכלוף מיקי זוהר: בצלאל מבטיח לסלוח לך גם על זה שקראת לו קשקשן.

מכלוף מיקי זוהר: הוא סולח לך.

זהבה גלאון: חבר הכנסת זוהר, אל תיכנס לדבריי.

מכלוף מיקי זוהר: לא ראיתם את הסרטון של בצלאל שהוא סולח?

מכלוף מיקי זוהר: ברצינות.

אחמד טיבי: אני מופיע שם.

מכלוף מיקי זוהר: הוא מוחל וסולח.

זהבה גלאון: חבריי חברי הכנסת, חבר הכנסת סמוטריץ שלח את המכתב לכל חברי ועדת הכספים וגם אני קראתי אותו בעיון רב.

זהבה גלאון: אני רוצה לענות על זה בשתי רמות.

זהבה גלאון: הערה ראשונה, אני רוצה להזהיר מפניה.

זהבה גלאון: אנחנו עדים למתקפה, ממש הייתי אומרת לציד, עונת הציד החלה.

זהבה גלאון: אנחנו מזהים קבוצה של חברי כנסת שמבקשת לצוד ארגוני זכויות אדם שמותחים ביקורת על מדיניות השלטון.

זהבה גלאון: פעם זה מאוזן יותר, פעם זה מאוזן פחות, במדינה דמוקרטית מתוקנת ארגוני החברה האזרחית, מותר להם למתוח ביקורת על מדיניות השלטון אם מדיניות השלטון לא נראית להם.

זהבה גלאון: במקרה הספציפי הזה, לגבי המלחמה בצוק איתן, אני רוצה לומר שגם אני מתחתי ביקורת על הממשלה ומנהיג המפלגה של סמוטריץ שקוראים לו נפתלי בנט היה ראשון המותחים ביקורת על המדיניות ועל האופן שבו נהג צה"ל, ואני לא נכנסת כרגע אם זה נכון או לא נכון.

זהבה גלאון: לגבי המנהרות, רק הבוקר שמעתי אותו מדבר על זה.

זהבה גלאון: השר בנט הראשון שמתח ביקורת על האופן שבו הממשלה התנהלה בצוק איתן.

זהבה גלאון: מה שמותר לשר בנט ולשרים ולחברי כנסת, מותר לארגוני זכויות אדם.

זהבה גלאון: לגבי אמנסטי.

זהבה גלאון: אמנסטי הוא ארגון עולמי שיש לו נציגות בארץ.

זהבה גלאון: זה ארגון שעוסק בשלל נושאים.

זהבה גלאון: הוא עוסק בחינוך, הוא עוסק בפיתוח תנועת ישראלים שוחרי זכויות אדם, הוא פועל בנושא הזה בשורה של היבטים.

זהבה גלאון: לא במקרה הוועדה המקצועית נטולת הפניות שישבה באוצר והגישה את הרשימה לכאן מצאה את הארגון ראוי לעמוד בקריטריונים של ועדת הפרס.

משה גפני: זאת לא ועדת הפרס.

זהבה גלאון: נכון, אבל זה הופך להיות פרס להיות כלול ברשימה הזאת ואנחנו יודעים את זה.

זהבה גלאון: מה זאת הטענה הזאת של הביקורת על המלחמה?

זהבה גלאון: זה שקר בוטה אדוני.

זהבה גלאון: אני חושבת שעלול להיווצר כאן תקדים מסוכן אם תהיה כאן החרגה.

זהבה גלאון: כל הדוחות של אמנסטי אינטרנשיונל, גם בארץ וגם הדוחות העולמיים בנוגע למלחמה בעזה, עשו דבר אחד.

זהבה גלאון: הם ביקרו את שני הצדדים.

זהבה גלאון: לא תמיד מבקרים את שני הצדדים.

זהבה גלאון: במקרה הזה של עזה, כיוון ששאלת ספציפית על הטיעון, הם ביקרו את שני הצדדים, גם את הצד הישראלי וגם את הצד הפלשתיני.

זהבה גלאון: זה ארגון שהוא ארגון רציני שרואה את התמונה הכוללת והם מתחו ביקורת על שני הצדדים.

זהבה גלאון: האם העובדה שיש כאן ארגון שמתח ביקורת, זו סיבה להחרגה?

זהבה גלאון: זו סיבה לרדיפה שלהם?

זהבה גלאון: אני חושבת שזאת שערורייה שאין כדוגמתה ולכן אני מסיימת ואני פונה אליך.

זהבה גלאון: בלי קשר לזה שאני רואה כאן את שמות הארגונים שהוצגו כאן, אני ממש לא אוהבת את חלקם הגדול אבל אני לא אעז להציע להחריג אותם מהסיבה שאנחנו מתייחסים לרשימה הזאת כעסקת חבילה.

זהבה גלאון: נחה דעתנו.

זהבה גלאון: אם אין ארגון כאן שיש לו חשדות לפלילים או עשייה שהוא לא חוקית, נחה דעתנו שאנשים מקצועיים ישבו והגישו את הרשימה.

זהבה גלאון: אני מבקשת שזאת תהיה אמת המידה של חברי הכנסת בוועדה.

משה גפני: תודה רבה.

משה גפני: מיקי זוהר, בבקשה.

מכלוף מיקי זוהר: זהבה, שמעתי את דבריך באמת היטב ואני מבין גם את הרצון לשמור על הארגון הזה.

מכלוף מיקי זוהר: הארגון הזה בסופו של דבר הוא ארגון שמאל רדיקלי שמייצג דעות שאינן תואמות לדעות שלנו אבל מאוד תואמות לדעות שלך ויכול להיות שאפילו גם עוזר לכם מדי פעם בבחירות כדי שתיבחרו.

זהבה גלאון: נו, בסדר, טוב.

זהבה גלאון: תרגיע.

מכלוף מיקי זוהר: אבל בסופו של דבר הדבר החשוב ביותר בשבילנו במדינת ישראל הוא שמדינת ישראל לא תממן ולא תעזור לגופים שפועלים נגדה להתקיים.

מכלוף מיקי זוהר: בסופו של דבר האישור הזה, למי שלא מבין, הוא מאוד מאוד פשוט.

מכלוף מיקי זוהר: מי שיתרום כסף לאותה עמותה, יקבל זיכוי במס.

מכלוף מיקי זוהר: זה אומר שאנחנו רוצים לעזור לארגון שפועל נגד מדינת ישראל - - -

מיקי רוזנטל: הוא לא פועל נגד מדינת ישראל.

משה גפני: מיקי, יש רשימה גדולה של דוברים.

משה גפני: כל אחד יאמר את דעתו.

מכלוף מיקי זוהר: אתה יודע מה עבר לי בגוף עת זהבה דיברה?

מכלוף מיקי זוהר: לכן שתקתי.

זהבה גלאון: לא שתקת.

זהבה גלאון: זאת הבעיה.

מכלוף מיקי זוהר: שתקתי.

משה גפני: באופן יחסי הוא שתק.

מכלוף מיקי זוהר: הארגון הזה שפועל נגד מדינת ישראל ונגד צבא הגנה לישראל יוכל לקבל כסף ומי שייתן לו את הכסף, יקבל על זה זיכוי במס.

מכלוף מיקי זוהר: תגיד לי אדוני היושב ראש, אנחנו נפלנו על הראש?

מכלוף מיקי זוהר: יש גבול.

באסל גטאס: אתה מזמן נפלת.

מכלוף מיקי זוהר: לא, מי שנפל כמעט מהאנייה זה אתה.

מכלוף מיקי זוהר: אני לא נפלתי מהראש.

מכלוף מיקי זוהר: למה אחמד טיבי לא הלך לשיט?

מכלוף מיקי זוהר: הוא יודע, הוא מבין עניין.

אחמד טיבי: אם קרטל הסמים בקולומביה יגיש בקשה לפי סעיף 46, תאשרו לו?

אחמד טיבי: בליכוד מאשרים.

מכלוף מיקי זוהר: לא נאשר לו.

אחמד טיבי: קרטל סמים, אתם מאשרים.

אחמד טיבי: קרטל סמים, הייתם מאשרים.

משה גפני: אחמד, הבנו.

אחמד טיבי: חששתי שלא כולם הבינו.

משה גפני: כולם הבינו.

מכלוף מיקי זוהר: אני יודע לאן אתה חותר, אבל אנחנו לא נאשר.

אחמד טיבי: לא חותר לשום מקום.

אחמד טיבי: גם הוא בספינה לא חתר.

אחמד טיבי: הוא רצה להגיע למטרה.

מכלוף מיקי זוהר: הוא ישב בספינה.

מכלוף מיקי זוהר: היה מי שיחתור.

משה גפני: מה יש לכם עם הים?

משה גפני: אנחנו מגיעים לחורף.

משה גפני: היום גשם.

מכלוף מיקי זוהר: אני אומר דבר פשוט.

מכלוף מיקי זוהר: אנחנו לא יכולים לאפשר לגוף שפועל נגד מדינת ישראל ונגד חיילי צה"ל לקבל את ההיתר הזה.

מכלוף מיקי זוהר: אמרת דבר נכון אדוני היושב ראש קודם עת שוחחנו מחוץ לוועדה.

משה גפני: לא.

משה גפני: עזוב.

זהבה גלאון: לא.

זהבה גלאון: זה מעניין.

זהבה גלאון: עכשיו זה מעניין.

משה גפני: לא.

משה גפני: מה שדיברנו מחוץ לוועדה, אני אומר בוועדה.

מכלוף מיקי זוהר: אתה יכול לומר עכשיו.

משה גפני: לא.

משה גפני: אני רוצה לשמוע קודם את החברים.

מכלוף מיקי זוהר: בסדר.

מכלוף מיקי זוהר: אני אשאיר את זה לאחר כך.

משה גפני: לא.

משה גפני: תגיד מה שאתה רוצה.

משה גפני: אני אמרתי בחוץ ומה שדיברנו, אני אומר כאן.

משה גפני: אני אמרתי בחוץ שאני רוצה לשמוע גם את דעת החברים.

משה גפני: אני לא לבד בוועדה ואני רוצה לשמוע.

משה גפני: מכיוון שרבים נרשמו לדיון בעניין הזה, נשמע את כולם ואחרי כן נראה מה אנחנו עושים.

מכלוף מיקי זוהר: בסופו של דבר כמו שאמרתי, אנחנו לא יכולים לאשר את הנושא הזה.

מכלוף מיקי זוהר: בסיכום אני רק רוצה לומר שיש כאן עוד איזושהי בקשה לוועדה שם היושב ראש, גזבר, מנכ"ל שם הוא מוסי רז, ואולי נשאל את זהבה אם לבטל את זה ולאשר את אמנסטי.

משה גפני: איזה מספר?

מכלוף מיקי זוהר: עמותה 69.

מכלוף מיקי זוהר: אם אפשר, אני רוצה לקבל הסבר גם עליה.

מכלוף מיקי זוהר: אני רוצה לדעת מה עושה העמותה הזאת.

זהבה גלאון: אין לי מושג.

<קריאה: לא בטוח שזה מוסי רז.

משה גפני: ארז, מה זה סעיף 69?

משה גפני: מוסי רז היה חבר כנסת והוא בחור טוב.

<ארז אורעד: היא עוסקת במימוש יכולות ואפשרויות בעבודה.

משה גפני: זה נראה דבר חיובי.

אחמד טיבי: חד משמעית זה נגד מדינת ישראל וחוקי העבודה שלה.

מיקי רוזנטל: גם אני חושב שצריך להסיר את זה.

משה גפני: לא.

משה גפני: אני לא.

מיקי רוזנטל: סתם.

<ארז אורעד: העמותה הזאת היא עמותת עובדים.

זהבה גלאון: מיקי זוהר רוצה למנוע מהארגון הזה לקבל אישור.

מכלוף מיקי זוהר: לא.

מכלוף מיקי זוהר: חלילה.

מכלוף מיקי זוהר: לא, את זה אנחנו מאשרים.

משה גפני: אנחנו הגענו לממדים בעייתיים קצת.

משה גפני: אף על פי שזאת נראית עמותה שאין שום בעיה.

<ארז אורעד: העמותה האת שהגיעה לשיח הציבורי כאן ברמה הגבוהה ביותר, אם מוסי רז עסוק בסיוע לתעסוקת נשים חרדיות, אני לא יודע אבל זה חלק.

מכלוף מיקי זוהר: אלה המשימות שלו?

מכלוף מיקי זוהר: יש כאן קונספירציה.

מכלוף מיקי זוהר: אני רוצה להבין.

מכלוף מיקי זוהר: לנשים חרדיות?

מכלוף מיקי זוהר: מוסי רז?

<ארז אורעד: אני אומר לך מה שכתוב.

זהבה גלאון: הוא אמר לי שפנו אליו כדי שהוא יהיה יושב ראש זמני או משהו.

זהבה גלאון: זאת עמותה שעושה פעולה להעצמת נשים חרדיות.

מכלוף מיקי זוהר: ימות המשיח.

משה גפני: אלה מטרות העמותה?

<ארז אורעד: זאת עמותה חדשה שהוקמה ב-2014 עם תקציב די דל כרגע.

<ארז אורעד: היא הוקמה במטרה לסייע לעובדים לממש את יכולותיהם במציאת עבודה ובעבודה עצמה והעצמתם.

משה גפני: יש לך שם עוד שמות חוץ ממוסי רז?

<ארז אורעד: לא.

<ארז אורעד: אין לי עוד שמות.

<ארז אורעד: אני לא יודע איזה שמות יעניינו אתכם, כל אחד לטעמו, אבל בסך הכול זאת העמותה.

<ארז אורעד: שיתוף פעולה לקידום הכלכלה וההעסקה ובעיקר מציאת תעסוקה לנשים חרדיות.

משה גפני: מאוד מעניין.

משה גפני: זה לא קשור לדיון ואנחנו לא צריכים לדון על זה, אבל אם אתה תוכל להגיד לי מי עוד חברים שם.

משה גפני: זה קצת מעניין, מתוך סקרנות ולא מתוך רצון לאשר או לא לאשר.

<ארז אורעד: אני יכול לומר לכם שכל הפעילות שם היא בהתנדבות ואין שכר.

מכלוף מיקי זוהר: השאלה מה מבקשים מאותן נשים חרדיות, להישאר להיות חרדיות או להפסיק להיות חרדיות.

<ארז אורעד: מה הכוונה, אני לא יודע.

זהבה גלאון: גפני חושב שהגיעו ימות המשיח.

מכלוף מיקי זוהר: אני אומר לך בלי לבדוק שהמשיח עוד לא בא והוא גם לא מצלצל.

זהבה גלאון: זה פרויקט שעוסק במתן ייעוץ לעובדים מפוטרים, נשים חרדיות, העצמה וכולי.

זהבה גלאון: תבדוק את המשיח.

משה גפני: מיקי, תחליף אותי.

זהבה גלאון: לא, לא מיקי.

זהבה גלאון: אני יותר מתאימה.

זהבה גלאון: לא מיקי בהקשר הזה כי יש לו כאן אינטרסים בעייתיים.

משה גפני: נעשה הפסקה לכמה דקות.

משה גפני: אנחנו מחדשים את הישיבה.

משה גפני: מיקי רוזנטל, בבקשה.

משה גפני: אם אפשר לא לחזור על דברים שנאמרו.

מיקי רוזנטל: אנחנו נשתדל לא לחזור אבל חשוב שהדברים ייאמרו.

מיקי רוזנטל: ראשית, יש קריטריונים ברורים מתי פוסלים ומתי לא.

מיקי רוזנטל: בין הקריטריונים שנקבעו זה ניהול תקין, אישור של ניהול תקין, היעדרה של חקירת משטרה וכולי וכולי.

מיקי רוזנטל: אני לא אחזור על כל הקריטריונים.

מיקי רוזנטל: לא יכול להיות שכל פעם שמישהו לא נושא חן בעיניו ארגון מסוים – יש הרבה מאוד ארגונים שאנחנו מאשרים להם את הפטור לפי סעיף 46 ויש כאלה שממש נפשי זועמת כי אני חושב שהם פוגעים אנושות מדינת ישראל בפעילות שלהם בשטחים, בפעילות המיסיונרית שלהם, כל מיני ארגונים כאלה ואחרים – אפשר להפוך את זה לכלי ניגוח.

מיקי רוזנטל: אני אומר לך אדוני שזה הפך להיות כלי כדי שחבר כנסת סמוטריץ וידידיו יוכלו לנגח את אמנסטי והעובדות לא חשובות.

מיקי רוזנטל: בכלל בקואליציה הזאת העובדות לא חשובות.

מיקי רוזנטל: יכול לבוא ליצן שמורשע בבית משפט או התביעה שלו נדחית והוא הופך את התבוסה לניצחון.

מיקי רוזנטל: יכול לבוא חבר הכנסת ביטן ולהציג הצעת חוק שאומרת שאם נסגור את התאגיד נרוויח הרבה כסף בעוד שהמציאות היא בדיוק הפוכה.

מיקי רוזנטל: יכול לבוא חבר הכנסת סמוטריץ ולהגיד שמדובר כאן בבוגדים במדינה, בעוד שמדובר באנשים מסורים מאוד שמדינת ישראל יקרה להם והם חושבים שהכיבוש משחית, והוא משחית.

מיקי רוזנטל: והם נאבקים בזה.

מיקי רוזנטל: הם נאבקים לא נגד מדינת ישראל אלא הם נאבקים נגד המדיניות של ממשלת ישראל שהיא גרועה מאוד באמת.

מיקי רוזנטל: אבל לא אנחנו נחליט את זה.

מיקי רוזנטל: אלה לא החלטות פוליטיות.

מיקי רוזנטל: אם אנחנו נעביר את זה למישור הפוליטי, אני אומר שוב שאם חס וחלילה עכשיו אנחנו נוציא את אמנסטי, אני אבקש להוציא בכל דיון עשרה ארגונים מאותם נימוקים.

מיקי רוזנטל: יש לי הרבה מאוד להגיד על הרבה מאוד ארגונים שמקבלים כאן כסף.

מיקי רוזנטל: לכן אדוני, אני מבקש לאשר את העניין הזה ולא להוציא את אמנסטי משום שהוא ארגון חשוב.

מיקי רוזנטל: דווקא בהקשר הזה חשוב לציין את זה.

מיקי רוזנטל: הוא עושה עבודת קודש בנושא של זכויות אדם.

מיקי רוזנטל: כן, וגם לערבים יש זכויות חבר הכנסת סמוטריץ.

מיקי רוזנטל: יש לי הפתעה בשבילך.

בצלאל סמוטריץ': אני בעד.

מיקי רוזנטל: כן, בטח.

זהבה גלאון: בתנאי שהם יהודים.

מיקי רוזנטל: בדיוק.

מיקי רוזנטל: בתנאי שהם ערבים יהודים.

בצלאל סמוטריץ': בתנאי שהם לא מבקשים להשמיד את מדינת ישראל.

זהבה גלאון: תפסיק להסית.

מיקי רוזנטל: אני חושב שמה שאתה וידידיך עושים, אתם משמידים את הציונות.

מיקי רוזנטל: אז מה?

מיקי רוזנטל: אז זה מוציא אתכם מחוץ לחוק?

מיקי רוזנטל: יש לנו קריטריונים ברורים ואני מבקש להיצמד אליהם ולא להפוך כל פעם את העניין הזה לכלי לניגוח ארגונים שעושים עבודה חשובה מאוד.

מיקי רוזנטל: תודה.

משה גפני: תודה רבה.

משה גפני: חבר הכנסת באסל גטאס.

בצלאל סמוטריץ': יש כאן נציג מהארגון?

משה גפני: כן.

משה גפני: אני לא בטוח שאני מאפשר לו לדבר.

משה גפני: תכף נראה לאן נגיע.

באסל גטאס: אדוני היושב ראש, צורת ההתנהלות הזאת שכל פעם שסמוטריץ וחבר מרעיו רוצים לעשות בלון תקשורתי, אנחנו משחקים לידיהם.

באסל גטאס: גם משחקים לידיהם.

באסל גטאס: רואים מה קורה כאשר הבורות יחד עם הקיצוניות.

באסל גטאס: יש קיצוניים לא בורים ויש בורים ללא קיצוניות אבל כאשר הבורות והקיצוניות מצטרפות והולכות ביחד, זה אסון.

באסל גטאס: זה אסון.

משה גפני: רק להזכיר, אנחנו דנים על סעיף 46.

באסל גטאס: אני לא רוצה להיסחף ולא רוצה לומר עוד חוץ מאשר לא לשחק לידיהם ולא לתת להם את המשחק הזה.

באסל גטאס: אני גם לא רוצה להגן על אמנסטי ובדרך ששמעתי כאן מהחברים.

באסל גטאס: , אמנסטי עושה את התפקיד שלה, נקודה.

באסל גטאס: היא לא נגד הכיבוש בגלל עמדות פוליטיות או נגד מישהו בגלל עמדה פוליטית.

באסל גטאס: זאת אמנסטי בכל העולם.

באסל גטאס: זה מה שהיא עושה.

באסל גטאס: היא לא מגינה על הערבים נגד יהודים או על יהודים נגד ערבים.

באסל גטאס: היא מתעדת הפרות של זכויות אדם ומגלה אותן.

באסל גטאס: נקודה.

משה גפני: לכן אתה תומך לאשר לה.

משה גפני: אני פשוט מזכיר כל הזמן שאנחנו בסעיף 46.

מיקי רוזנטל: לאשר את כל הרשימה כפי שהיא.

באסל גטאס: או לקיים דיון על כל ארגון וארגון ואז אנחנו נדרוש דוחות ונדרוש להסתכל על כל ארגון, על מטרותיו, או לאשר את כל הרשימה יחד.

משה גפני: תודה.

משה גפני: חבר הכנסת עודד פורר ואחריו חבר הכנסת סמוטריץ.

עודד פורר: תודה אדוני.

עודד פורר: אני חייב לומר שבהקשר הזה זאת לא שאלה פוליטית.

עודד פורר: זאת שאלה עניינית, מהי תכליתו של הפטור הזה ממס שניתן לאותם תורמים לארגון.

עודד פורר: האם תכליתו של הפטור הזה היא לאפשר לארגון לעשות ככל העולה על רוחו ולהשתמש בכסף הזה?

עודד פורר: הרי זה כסף של אזרחי מדינת ישראל.

עודד פורר: זה פטור ממס שאנשים מקבלים כי הם תרמו לארגון מסוים.

עודד פורר: אם הם לא היו מקבלים את הפטור הזה, הכסף הזה היה הולך לתוך הקופה הציבורית ומחולק בהתאם לקריטריונים האחרים, לבריאות, לרווחה, לחינוך וכולי.

עודד פורר: הפטור הזה ניתן למטרות מסוימות.

עודד פורר: אגב, עד לפני שנתיים, לפני שלפיד היה שר אוצר, אחד הקריטריונים באמת היה כזה שהיו צריכים לבדוק באוצר האם זה לרווחת תושבי מדינת ישראל.

עודד פורר: בהחלט אני חושב שיש מקום להחזיר את זה ודווקא כאן בוועדה צריכים לקחת את העניין הזה ולהחזיר אותו פנימה.

עודד פורר: לא יכול להיות שארגון שעושה דוחות כדי לפגוע בצה"ל, שעושה דוחות כדי לפגוע בביטחון מדינת ישראל - - -

זהבה גלאון: אתה מסית.

זהבה גלאון: מה שאתה עושה, זאת הסתה.

זהבה גלאון: מה שאתה עושה עכשיו, זו הסתה.

זהבה גלאון: מי שם אותך לקבוע את זה?

עודד פורר: אם הם מאשימים את צה"ל בפשעי מלחמה, את מדינת ישראל בפשעי מלחמה והם משמשים כחומר כדי שאחר כך יוכלו להשתמש בו והחומרים שלהם מאפשרים זאת כדי לתבוע את מדינת ישראל או מי מטעמה, ברור לחלוטין איך הארגון הזה פועל, קל וחומר אם הארגון הזה עוד מוציא קריאה פומבית בשנת 2016 לסרב לגיוס לצה"ל.

עודד פורר: זאת אומרת, יש כאן משמעות חמורה ואני חושב שבעניין הזה הייתי רוצה לבקש גם ממי שאחראי על העניין להבין ולדעת מה המצב גם של "בצלם" וגם של "שוברים שתיקה ", האם הם נהנים מסעיף 46.

באסל גטאס: אתה יכול ללכת ולבדוק בעצמך.

עודד פורר: אני מבקש לדעת האם "בצלם" ו"שוברים שתיקה" נהנים מאותו פטור.

עודד פורר: אם כן, גם בזה צריך לטפל.

זהבה גלאון: אתם במסע נגד הארגונים.

עודד פורר: אנחנו במסע נגד מי שרוצה להשמיד את מדינת ישראל ורואה בה כאויבת שלו.

עודד פורר: מי שרואה את מדינת ישראל כאויב, צריך לטפל בזה.

משה גפני: חבר הכנסת סמוטריץ ואחריו חבר הכנסת טרכטנברג.

בצלאל סמוטריץ': חבר הכנסת זוהר, אני מקווה שאתה עושה גיוס בקואליציה.

בצלאל סמוטריץ': על האופוזיציה לצערי אי אפשר לסמוך.

בצלאל סמוטריץ': חשבתי שלפחות בנושאים כל כך אקוטיים של ציונות ומדינת ישראל, אפשר יהיה לבנות על האופוזיציה, אבל חוסר האחריות שם היא גדולה.

בצלאל סמוטריץ': לפחות תביא את חברי הכנסת של הליכוד, שתהיה לנו כאן מפלגה.

משה גפני: אני מתחיל להאמין לכך שיש תחרות ביניכם לבין הליכוד על הקולות כי הם עקפו אתכם מימין בעמונה.

משה גפני: שלא תהיה טעות.

משה גפני: אתה יודע את זה.

זהבה גלאון: בוא נדבר על זה.

בצלאל סמוטריץ': אני לא עונה לך בעניין הזה.

משה גפני: אני חוזר בי.

משה גפני: אתה צודק.

בצלאל סמוטריץ': אנחנו בעזרת השם ביחד.

מכלוף מיקי זוהר: מי ביקש ממך לחזור בך?

מכלוף מיקי זוהר: תעמוד על דבריך.

בצלאל סמוטריץ': אנחנו בעזרת השם ביחד, גם הליכוד וגם אנחנו נציל את עמונה ונחוקק את חוק ההסדרה ונעשה דברים חשובים אחרים.

מכלוף מיקי זוהר: הממשלה הלאומית שלנו תעשה.

בצלאל סמוטריץ': כמו שאמר נכון חבר הכנסת פורר, זה לא עניין של ימין ושמאל.

בצלאל סמוטריץ': אחרי שהקשבתי קשב רב גם לחברת הכנסת גלאון וגם לחבר הכנסת מיקי רוזנטל, ואני מעריך מאוד את שניהם, אני רוצה לעמוד על ארבע נקודות ולומר את ההבחנה בצורה פשוטה.

בצלאל סמוטריץ': יש דיון מקביל שאפשר וצריך לנהל אותו במדינה דמוקרטית על גבולות חופש הביטוי והאם מותר ואפשר להגביל בצורות כאלה ואחרות, לאסור פעילות מסוימת שפוגעת במדינת ישראל.

בצלאל סמוטריץ': דעתי בעניין הזה די ידועה.

בצלאל סמוטריץ': אני התנגדתי להצעת החוק של חבר הכנסת ביטן לשלול אזרחות.

בצלאל סמוטריץ': אני חושב שבמדינה דמוקרטית מבחינתי גבולות חופש הביטוי צריכים להיות רחבים מאוד וצריך מאוד להיזהר מלצמצם אותם ולפגוע.

בצלאל סמוטריץ': יחד עם זה, לפי סעיף 46 המדינה מממנת מכספה, ולא רק מכספה, היא מכריחה אותי, היא כופה על כל אזרחי מדינת ישראל להשתתף במימון של אותו הגוף.

בצלאל סמוטריץ': חופש ביטוי מחייב אותי אולי לאפשר לגוף כזה לומר את דברו ובשום פנים ואופן הוא לא מחייב אותי לממן אותו.

בצלאל סמוטריץ': הוא לא מאפשר לי לחייב את אזרחי מדינת ישראל שרואים בארגון הזה ארגון שפועל נגד המדינה ופוגע בה, ושוב, זה לא קשור לימין ושמאל, לממן - - -

מיקי רוזנטל: מי קבע?

מיקי רוזנטל: אתה?

בצלאל סמוטריץ': מיקי, אני הקשבתי לך ולא התפרצתי.

בצלאל סמוטריץ': אדם נורמלי, אדם בריא עם הגיון בריא, מדינה נורמלית לא יכולה לממן ולכפות על אזרחיה לממן, וכופים אותי דרך מערכת המס הממשלתית, כופים אותי לממן את ארגון אמנסטי שפועל נגד חיילי צה"ל, שדואג, שקורא לאנשים להגיש תביעות בהאג נגד קציני צה"ל שלחמו וחירפו נפשם בעזה כדי להגן על חייהם, על ביטחונם ועל שלומם של אזרחי מדינת ישראל.

בצלאל סמוטריץ': שוב, אלה שני דיונים.

בצלאל סמוטריץ': כאן מערבבים ועושים סלט ירקות.

בצלאל סמוטריץ': אני לא מבקש כרגע לסתום להם את הפה ולהגביל אותם.

בצלאל סמוטריץ': אני לא מוכן לממן אותם.

בצלאל סמוטריץ': לא מוכן שהמדינה תממן אותם ולא מוכן שיכריחו אותי ואת כל אזרחי מדינת ישראל.

בצלאל סמוטריץ': מי שרוצה וולנטרית, שיתרום להם.

בצלאל סמוטריץ': אי אפשר להכריח אותי להיות שותף.

משה גפני: באסל, קיבלת טלפון בדיוק כשבצלאל התחיל לדבר, אבל אסור לדבר בטלפון בעת דיוני הוועדה.

מכלוף מיקי זוהר: זה טלפון לווייני מהאנייה החדשה.

מכלוף מיקי זוהר: הוא לא יכול לסרב לשיחה.

בצלאל סמוטריץ': אדוני היושב ראש, מי שרוצה מבחירתו החופשית לתרום להם, שיעשה את זה.

בצלאל סמוטריץ': אבל הוא מכריח אותי לתרום.

בצלאל סמוטריץ': ברגע שהמדינה משתתפת בשלושים אחוזים מהמס, אני בעצם שותף בתרומה הזאת ואני לא מוכן בשום פנים ואופן לעשות את זה.

בצלאל סמוטריץ': דבר שני.

בצלאל סמוטריץ': זהבה, זה לא גוף שאני לא אוהב את פעילותו.

בצלאל סמוטריץ': תאמיני לי שיש כאן הרבה גופים שאני לא אוהב את פעילותם.

בצלאל סמוטריץ': אני לא בודק את זה ואני מסכים שכהגדרה בסיסית, יש כאן נושא מורכב כי מצד אחד זה מגיע לוועדה והוועדה היא לא חותמת גומי עם כל הכבוד.

בצלאל סמוטריץ': אני מאוד מעריך - ומצטרף לדברי הפתיחה של חבר הכנסת גפני – את ארז ואת אנשי רשות המסים שעושים עבודה נהדרת בעניין הזה, ובכל זאת החוק קובע, וטוב שכך, שזה בא אלינו ואנחנו לא חותמת גומי.

בצלאל סמוטריץ': נכון שאנחנו לא בודקים עכשיו בזכוכית מגדלת כל ארגון, אנחנו סומכים על שיקול הדעת שלהם ובוודאי לא מכניסים שיקולים פוליטיים.

בצלאל סמוטריץ': זה לא עניין של ימין ושמאל.

בצלאל סמוטריץ': יש גבולות.

בצלאל סמוטריץ': ארגון שפועל נגד מדינת ישראל – ושוב, הוא מפיץ דוחות שקריים באופן שיטתי וסיסטמתי שהולכים לכל העולם - - -

זהבה גלאון: למה אתה אומר את זה?

זהבה גלאון: די כבר.

בצלאל סמוטריץ': הארגון הזה מחזיק באתר האינטרנט שלו חומרים וקורא לאנשי העולם לקחת את החומרים האלה ובהתבסס עליהם להגיש תביעות נגד מדינת ישראל ובית הדין הבינלאומי בהאג.

בצלאל סמוטריץ': מה זה אם לא לפעול נגד מדינת ישראל?

באסל גטאס: אל תעשה פשעים.

באסל גטאס: אל תפר זכויות אדם.

באסל גטאס: אי אפשר לייפות את הפנים המכוערות שלכם.

משה גפני: באסל, אני מבקש.

בצלאל סמוטריץ': אני אומר לך זהבה שאני מעריך אותך אבל את פוגעת בארגוני זכויות אדם ובהגנה עליהם כאשר את כורכת אותם עם ארגונים כאלה שפועלים נגד מדינת ישראל.

בצלאל סמוטריץ': ברור שיש גבולות שאי אפשר לחצות אותם.

בצלאל סמוטריץ': אי אפשר להפוך את המושג הזה זכויות אדם לאיזו מין מילת קסם שעוטפת - - -

זהבה גלאון: כשזה לא נוח, כשמבקרים את מדיניות השלטון, אז אי אפשר.

משה גפני: הוויכוח הזה צריך להתנהל במקום אחר.

בצלאל סמוטריץ': מותר לבקר את השלטון במדינת ישראל וטוב לבקר את השלטון.

בצלאל סמוטריץ': אסור בשום פנים ואופן ללכת בעולם ולתבוע את חיילי צה"ל ולוחמיו ולהפיץ שקרים ובדותות ולהאשים את מדינת ישראל במה שהיא לא עשתה מעולם.

בצלאל סמוטריץ': צה"ל הוא הצבא המוסרי ביותר במדינת ישראל, הכי מוסרי שיש בעולם ויש כאן שקרים ובדותות שנועדו להכפיש את מדינת ישראל, לשפוך דלק אל מדורת הדה לגיטימציה נגד המדינה הזאת, נגד עצם זכות הקיום והלגיטימציה שלה כמדינה יהודית.

בצלאל סמוטריץ': אני עומד על דרישתי לפצל את ההצבעה ואני אומר שזה לא מקרה גבולי שבו אני מסכים עם הגישה העקרונית שאנחנו לא צריכים להיכנס לקרביים של כל ארגון.

בצלאל סמוטריץ': זה מקרה קיצון.

בצלאל סמוטריץ': אני לא מוכן לממן ולא מוכן שיכפו אותי ואת חבריי לממן את הארגון הזה דרך סעיף 46.

משה גפני: תודה רבה.

משה גפני: חבר הכנסת אחמד טיבי.

אחמד טיבי: אדוני היושב ראש, אני חושב שחבר הכנסת סמוטריץ יודע שבקשתו לא תתקבל אלא אם השקפת העולם שלך ודרך ההתנהלות שלך התהפכה 180 מעלות.

משה גפני: לא הבנתי.

משה גפני: מה סמוטריץ יודע?

אחמד טיבי: שהבקשה שלו לא תתקבל.

משה גפני: אני דן לגופו.

עודד פורר: למה היא לא תתקבל?

אחמד טיבי: לא תתקבל.

בצלאל סמוטריץ': היא תתקבל.

מיקי רוזנטל: אין לכם רוב בקואליציה שלכם.

משה גפני: חבר הכנסת טיבי אמר הערכה.

בצלאל סמוטריץ': מיקי לוי יצביע אתנו כי יושב ראש מהפלגה שלו תקף את "בצלם" וביקש לשלול מהם שירות לאומי.

בצלאל סמוטריץ': אין לי ספק בכלל ש-יש עתיד יצביעו אתנו בעניין הזה.

בצלאל סמוטריץ': אלא אם הם יוכיחו שהם שמאל קיצוני.

בצלאל סמוטריץ': אם מיקי לוי יצביע כמו זהבה גלאון, זה יהיה המצב.

משה גפני: אתם סתם עכשיו נגד הערבים.

משה גפני: למה אתה מפריע לאחמד טיבי?

בצלאל סמוטריץ': רק רעננתי את זיכרוני בציוצים ובפייסבוק שלף יאיר לפיד אחרי הסיפור של "בצלם", רק לפני שבועיים.

מיקי רוזנטל: הוא לא זוכר מה הוא כתב לפני שבועיים.

אחמד טיבי: אלא אם אתם מבקשים לשנות סדרי עולם לפי מה שנהוג בוועדה הזאת.

אחמד טיבי: את הבקשות האלה של סעיף 46 נהוג לאשר אלא אם יש משהו חריג, עבירה על החוק.

בצלאל סמוטריץ': זה לא חריג?

בצלאל סמוטריץ': זה חריג.

אחמד טיבי: עבירות פליליות.

מכלוף מיקי זוהר: זה יותר גרוע מעבירות פליליות.

מכלוף מיקי זוהר: אלה עבירות נגד ביטחון המדינה.

מיקי רוזנטל: פנו למשטרה.

מיקי רוזנטל: תגישו תלונה.

מיקי רוזנטל: אם יימצא שהם עבריינים, תעמיד אותם לדין.

מכלוף מיקי זוהר: זה נגד ביטחון המדינה.

מכלוף מיקי זוהר: זה יותר גרוע.

אחמד טיבי: אתה רציני?

מכלוף מיקי זוהר: בטח.

אחמד טיבי: אתם לא עוברים מבחנים פסיכומטריים כדי להתקבל למפלגה שלכם?

מכלוף מיקי זוהר: לא רק שעוברים אלא עם תואר שני.

אחמד טיבי: אתה מדבר שטויות.

<קריאה: שיעשו בדיקת סמים.

בצלאל סמוטריץ': אתם לא עוברים פסיכומטרי להתקבל לאוניברסיטה בגלל העדפה מתקנת.

בצלאל סמוטריץ': האנאלפביתים שלכם תופסים מקומות.

באסל גטאס: לך, לך, לך.

בצלאל סמוטריץ': אתה מדבר על פסיכומטרי.

בצלאל סמוטריץ': ערבי אחד לא עבר פסיכומטרי בכניסה לאוניברסיטה.

מכלוף מיקי זוהר: אתם רופאים גדולים, אבל בינתיים בכנסת מה אתם עושים למען הציבור שלכם?

מכלוף מיקי זוהר: עזבתם קריירה כדי לעשות למען הציבור הערבי אבל מה עשיתם למען הציבור הערבי?

מכלוף מיקי זוהר: בואו תגידו מה עשיתם.

מכלוף מיקי זוהר: מה עשיתם למען הציבור שלכם?

מכלוף מיקי זוהר: כמה כסף הבאתם לו, למגזר הערבי?

מכלוף מיקי זוהר: ספר.

מכלוף מיקי זוהר: חוץ מהפלשתינים, מה עשית?

אחמד טיבי: סמים, לא חשוב, אבל ריטלין – חשוב.

אחמד טיבי: אתה על ריטלין.

מכלוף מיקי זוהר: כמה פלשתינים הצביעו לכם בבחירות האחרונות?

מכלוף מיקי זוהר: אפס פלשתינים.

<קריאה: אין להם זכות הצבעה.

מכלוף מיקי זוהר: למה אתם דואגים לפלשתינים ולא לערבים הישראלים?

משה גפני: אני לא מסכים.

מכלוף מיקי זוהר: תעשו את העבודה שלכם.

משה גפני: אני אתחיל להוציא.

משה גפני: אי אפשר כך.

משה גפני: יש צעקות, קריאות ביניים, זה בסדר, כל אחד מביע את דעתו.

אחמד טיבי: יש זכות דיבור.

משה גפני: יש זכות דיבור וזה מעל לכל.

באסל גטאס: הצעה לסדר.

משה גפני: הצעה לסדר רק אחרי ההצבעה.

זהבה גלאון: אדוני, הערות גזעניות כאלה לא יכולות להישמע בוועדה.

מכלוף מיקי זוהר: יכולות.

זהבה גלאון: לא, לא יכולות.

זהבה גלאון: אי אפשר להגיד הערה כמו שאמר סמוטריץ.

זהבה גלאון: מה זאת הגזענות הזאת?

אחמד טיבי: אני רוצה להתייחס לנקודה האחרונה.

משה גפני: בבקשה.

משה גפני: אני מבקש לא להפריע לו כי הוא יגיד שאני לא מגן עליו ואת זה אני לא יכול לקבל.

אחמד טיבי: טוב שחבר הכנסת מחדר הלידות דיבר על ההפרדה וזה מאוד מתאים, לגבי הסטודנטים שלנו, הסטודנטים הערבים שמתקבלים ללא פסיכומטרי כדי להשוות אותם ליהודים המצוינים.

מיקי לוי: זה לא קשור.

אחמד טיבי: זה מאוד קשור להוויה של כולנו.

זהבה גלאון: זאת גזענות.

בצלאל סמוטריץ': את גזענית.

בצלאל סמוטריץ': את מתייחסת אליהם כמו אל אנאלפביתים.

משה גפני: בצלאל, זה הדיון עכשיו?

משה גפני: לשם מה צריך את זה עכשיו?

אחמד טיבי: אני חושב שמה שמרגיז את סמוטריץ אלה ערבים מצטיינים, אלה סטודנטים שמגיעים להישגים שלהם למרות הגזענות שלך, למרות האפליה ולמרות החסמים.

מכלוף מיקי זוהר: אני דיברתי על ערבים?

מכלוף מיקי זוהר: אני דואג לערבים הישראלים יותר ממך.

מכלוף מיקי זוהר: אתה במפלגה שלך לא עושה את זה.

מכלוף מיקי זוהר: יותר ממך אני דואג לערבים ישראלים.

מכלוף מיקי זוהר: אתה לא דואג לערבים הישראלים ואני דואג להם.

מכלוף מיקי זוהר: איך אני?

אחמד טיבי: אתה גדול.

מכלוף מיקי זוהר: מה אתה בכלל עושה למענם?

אחמד טיבי: אתה גדול אבל תן לי להמשיך בדברים.

מכלוף מיקי זוהר: מה אתה בכלל עושה?

מכלוף מיקי זוהר: לך תיבחר בפלשתין ולא כאן.

משה גפני: די.

אחמד טיבי: מיקי, אתה גדול ואין כמוך, אבל תן לי להמשיך.

אחמד טיבי: אני חושב שהכול קשור.

אחמד טיבי: משנה סדורה נגד עמותות לזכויות אדם, נגד אמנסטי, נגד בצלם, נגד סטודנטים ערבים מצטיינים.

אחמד טיבי: תגידו, אתם לא קראתם את ההיסטוריה של העם שלכם?

אחמד טיבי: אתה יודע על מי דיברו כך בעבר?

אחמד טיבי: על יהודים שהיו מצטיינים באירופה ובגלל זה פעלו נגדם?

אחמד טיבי: אתה לא מתבייש?

אחמד טיבי: כך אתה מדבר על סטודנטים ערבים?

אחמד טיבי: הם נמצאים שם למרות שהם ערבים.

אחמד טיבי: למרות שהם ערבים מופלים.

אחמד טיבי: לכן זה מקומם אותך.

בצלאל סמוטריץ': למה שלא יעברו סף תנאי קבלה כמו כל אחד אחר?

אחמד טיבי: הם עברו את כל הבחינות האלה.

אחמד טיבי: תגיד, אתה בור ועם הארץ.

אחמד טיבי: הם עברו.

אחמד טיבי: הם שם כי הם עברו את התנאים.

אחמד טיבי: הם שם כי הם עברו.

זהבה גלאון: אם חברי הכנסת היו עוברים את הסף הזה, אולי כמה לא היו נכנסים.

באסל גטאס: צריך לעשות מבחנים לחברות בוועדת הכספים.

באסל גטאס: לא יכולים לשבת כאן בורים.

אחמד טיבי: אני חושב שסמוטריץ הוא לא בור ועם הארץ.

מכלוף מיקי זוהר: קודם כל תדאג לאוכלוסייה שלך.

מכלוף מיקי זוהר: אתה כאן בלי זכות בכלל.

מכלוף מיקי זוהר: אתה לא עושה את העבודה.

מכלוף מיקי זוהר: אתה לא עושה בשבילם את העבודה.

באסל גטאס: תשעים אחוזים קיבלנו בישובים.

מכלוף מיקי זוהר: ראינו את התוצאות שלכם בפריימריס האחרונים, איפה שמו אותך.

משה גפני: לאן נגיע?

אחמד טיבי: אפשר להשלים את זכות הדיבור?

משה גפני: בבקשה.

זהבה גלאון: גפני, אם היו אומרים שהחרדים בורים ואנאלפביתים היית עוצר את הדיון.

זהבה גלאון: אני אומרת לך ברצינות.

זהבה גלאון: הגזענות על השולחן.

זהבה גלאון: אם סמוטריץ היה אומר שהחרדים הם אנאלפביתים ובורים, הדיון הזה היה נעצר לאלתר.

בצלאל סמוטריץ': לא אמרתי את זה.

זהבה גלאון: זה מה שאמרת.

בצלאל סמוטריץ': לא.

בצלאל סמוטריץ': אני טענתי שזה מה שאת אומרת, שאת דורשת הקלות בתנאי הסף שלהם.

בצלאל סמוטריץ': ממש לא אמרתי את זה.

בצלאל סמוטריץ': ממש זה לא מה שאמרתי.

בצלאל סמוטריץ': לא עלה על דעתי לומר את זה.

בצלאל סמוטריץ': כך את מתייחסת אליהם אם את דורשת להקל בתנאי הסף.

אחמד טיבי: אדוני היושב ראש, כל הדיון הזה הוא מקשה אחת.

אחמד טיבי: מה המניע של הדיון הזה?

אחמד טיבי: זאת קיצוניות מימין וגזענות נגד ערבים כמו ששמענו עכשיו מחבר הכנסת סמוטריץ שהוא לא בור.

אחמד טיבי: אני אומר לכם שהוא לא בור.

אחמד טיבי: מדובר בפשיסט עם היי-קיו גבוה.

בצלאל סמוטריץ': אפשר לקבל את זה בכתב?

בצלאל סמוטריץ': זה יהפוך להיות סטיקר בפריימריס שלכם.

אחמד טיבי: בעולם יש שני סוגי פשיסטים.

אחמד טיבי: יש פשיסטים טיפשים, ויש כאלה בסיעה שלך, ויש פשיסטים שהם עם היי-קיו גבוה.

משה גפני: תחזור על זה פעם שנייה.

משה גפני: אתה מקדם אותו.

מכלוף מיקי זוהר: אתה מרמז על זה שיכול להיות שגם אני פשיסט?

מכלוף מיקי זוהר: או שאתה מרמז על כך שיש לי היי-קיו גבוה?

אחמד טיבי: אתה עוד לא הגעת לדרגה הזאת.

אחמד טיבי: אתה צריך לעבוד.

מכלוף מיקי זוהר: לא.

מכלוף מיקי זוהר: אני לא פשיסט.

אחמד טיבי: לכן אני חושב שהקואליציה צריכה להרגיש בושה וכלימה על כך שאתם נכנעים למניירות שלו ושל חבריו.

מיקי רוזנטל: איבדו את הבושה.

אחמד טיבי: יכול להיות שאתה צודק.

אחמד טיבי: אדם שדיבר על הפרדה בחדרי לידות, אדם שרוצה לדבר כמעט על הפרדה בין סטודנטים יהודים לסטודנטים ערבים, אדם שרוצה לפגוע ב"בצלם", באמנסטי, ובסוף אנחנו כאן אתה אומר משחקים לידיהם.

אחמד טיבי: שמעת את ההערות שהיו כאן והאמת היא שאיימן, באסל ואני כל כך גאים שאנחנו נמצאים בצד השני.

משה גפני: איזה צד שני?

משה גפני: של מה?

משה גפני: טוב, לא חשוב.

בצלאל סמוטריץ': של מדינת ישראל.

אחמד טיבי: של סמוטריץ.

בצלאל סמוטריץ': בצד השני של מדינת ישראל.

מיקי רוזנטל: אתה קצת מתבלבל.

מיקי רוזנטל: כאילו אתה המדינה.

מיקי רוזנטל: כולה קיבלתם שמונה מנדטים.

משה גפני: אתם שמים לב מה אתם עושים סביב סעיף 46?

מיקי רוזנטל: אתם מיעוט שבמיעוט.

בצלאל סמוטריץ': גם מיקי זוהר הוא מיעוט שבמיעוט?

מיקי רוזנטל: אני מדבר אליך.

מיקי רוזנטל: ראינו ביקורת על התנחלויות - - -

בצלאל סמוטריץ': להאשים את צה"ל בפשעי מלחמה, זה לעבוד נגד מדינת ישראל.

מיקי רוזנטל: אתה וחבריך.

בצלאל סמוטריץ': מיקי, חבל, חבל.

בצלאל סמוטריץ': מותר לבקר.

מיקי רוזנטל: מותר לבקר?

מיקי רוזנטל: זה מה שהם עושים.

בצלאל סמוטריץ': לא נכון.

בצלאל סמוטריץ': מי שתובע בבית משפט בהאג, הוא לא מבקר.

מיקי רוזנטל: הביקורת לא מוצאת חן בעיניך.

בצלאל סמוטריץ': אני לא חייב לממן אותו.

משה גפני: מספיק.

בצלאל סמוטריץ': אני לא חייב לממן אותו.

משה גפני: בצלאל, אני קורא לסדר.

משה גפני: אני אוציא מהוועדה.

משה גפני: אי אפשר.

מיקי רוזנטל: אתה לא תיתן לי ציונים.

משה גפני: מיקי, אני קורא לך לסדר פעם ראשונה.

עודד פורר: אתם - - -

משה גפני: עודד, אני קורא לך לסדר פעם ראשונה.

מיקי רוזנטל: אני גאה בעמדות שלי.

מיקי רוזנטל: אני שמאלני גאה.

בצלאל סמוטריץ': אתה לא מבין.

בצלאל סמוטריץ': זה קשור למדינת ישראל.

מכלוף מיקי זוהר: זה נקרא שאננות שמאל.

משה גפני: רבותיי, מספיק.

משה גפני: הדיון הזה גולש לפסים שאינם רלוונטיים.

מכלוף מיקי זוהר: אני רוצה לשמוע את מיקי לוי.

מיקי לוי: מה לעשות, אני לא עובד אצלך.

מיקי לוי: תשמע גם תשמע.

מכלוף מיקי זוהר: לך על זה.

משה גפני: חבר הכנסת מיקי לוי, אני דילגתי על חבר הכנסת טרכטנברג.

משה גפני: אתה עכשיו ברשות דיבור.

משה גפני: אני אחזור אליך.

מיקי לוי: אני רוצה להתחיל אדוני היושב ראש דווקא ממספר 19 ו-20 ברשימה, היעדר שמו של היושב ראש או גזבר.

מיקי לוי: .

מיקי לוי: כמו שהתייחסתי בעבר רק לצד הפלילי או הבעייתי של כל עמותה ועמותה, גם הפעם אם נאשר, מה יקרה ומישהו שהוא אינו ראוי – ואני נזהר בדבריי ולא רוצה להגיד שיש לו גב פלילי – אני לא מוכן לאשר מה שלא מופיע ומחר תפתיעו אותי באדם לא ראוי.

משה גפני: 19 ו-20.

<ארז אורעד: לגבי 19, כרגע אין לנו.

מיקי לוי: השאלה אם אתם יודעים.

<ארז אורעד: בנושא של 20, אני יכול לומר לכם שמדובר במקבל שכר.

מיקי לוי: מקבלי שכר, על אחת כמה וכמה אני לא מוכן.

מיקי לוי: אני רוצה לדעת מי זה.

משה גפני: אתה תוכל עד השלמת הדיון להגיד מי האנשים?

<ארז אורעד: כן.

מיקי לוי: ואם בדקתם אותם, כי אני מניח שאם השאר מופיעים, בדקתם אותם.

<ארז אורעד: אני אתן לך את השמות.

מיקי לוי: יש לך את השמות, זה בסדר, אבל השאלה היא אם בדקתם.

<ארז אורעד: למעשה אין כאן הנהלה.

<ארז אורעד: בעמותה מספר 19, אגודה לתכנון ופיתוח שירותי דיור בקהילה, יש לזה שם לא פוליטיקלי קורקט, למפגש בשכלו במקום למאותגר שכלית וזו בעיה.

<ארז אורעד: יש כאן את מריאש לודמילה, יש כאן את קובילנסקי דיאנה, ליבנה חדד פועה.

משה גפני: מי היושב ראש?

<ארז אורעד: למעשה אין כאן יושב ראש.

<ארז אורעד: אין כאן הנהלה.

<ארז אורעד: אלה חברי העמותה.

<ארז אורעד: אני מאמין שמבחינה טכנית אנחנו שמים את הראשון בדרך כלל אבל כאן כנראה יש תקלה שצריך לבדוק.

משה גפני: מה לגבי מספר 20?

<ארז אורעד: לגבי מספר 20, גם כאן אין יושב ראש ויש שם אחד שלמעשה אנחנו כאן רואים אותו, דריבן יהוד, שהוא לא חבר בהנהלה וגם לא חבר ועד.

<ארז אורעד: הוא מקבל שכר.

באסל גטאס: הוא מקבל שכר ממחזור של מיליון ו-700 אלף שקלים.

<ארז אורעד: למעשה כל העמותה הזאת עוסקת בהדרכות.

בצלאל סמוטריץ': על איזו עמותה מדברים?

<ארז אורעד: המטרה שלהם למעשה היא מטרה שמוכרת על ידי שר האוצר.

מיקי לוי: זאת אחריות אדירה עם סכומים כאלה לבוא ולהגיד רגע, אין מישהו שנושא באחריות.

מיקי לוי: זה לא מקובל עלי.

באסל גטאס: מה זה הגנה אזרחית על ביטחון תושבי ישראל ואזרחיה?

<ארז אורעד: זאת מטרה ציבורית שהיא מטרה מוכרת בתקנות.

משה גפני: אנחנו לא נכנסים לעניין.

באסל גטאס: למה לא?

<ארז אורעד: אני מוכן להביא את זה לדיון הבא.

מיקי לוי: אני מבקש לדעת אם מי שנבדק והוא נושא באחריות.

משה גפני: ארז, אני סומך עליך.

משה גפני: אני מבקש לפני ההצבעה שתגיד לנו באופן מוסמך לגבי שתי העמותות הללו, 19 ו-20, האם יש שמות והאם הן נבדקו כפי ששאל חבר הכנסת מיקי לוי.

משה גפני: במידה ולא, אני מבקש להוציא את שתי העמותות האלה ולהביא אותן לישיבה הבאה עם מלוא הפרטים.

<ארז אורעד: בסדר.

עודד פורר: שאלה.

עודד פורר: בעבר לאמנסטי הייתה הכרה לפי סעיף 46?

<ארז אורעד: לא.

עודד פורר: גם ל"בצלם" ו"שוברים שתיקה" כי הם לא יכלו להגיש.

בצלאל סמוטריץ': זה לא ראוי.

זהבה גלאון: הבנו.

זהבה גלאון: אתה בקואליציה אתו.

משה גפני: ארז, אני מבקש שתבדוק.

<ארז אורעד: כן.

<ארז אורעד: בקשר לשאלה הקודמת שלך, יש לי כבר את שמות חברי העמותה.

<ארז אורעד: יש שם את מוסי רז.

מכלוף מיקי זוהר: על איזו עמותה אתה מדבר?

<ארז אורעד: אני מדבר על העמותה הקודמת עליה דיברת.

<ארז אורעד: מוסי רז ועמיר סגל.

<ארז אורעד: אלה למעשה המובילים של העמותה.

<ארז אורעד: יש כמובן רואה חשבון לעמותה.

<ארז אורעד: העמותה לא עוסקת בעיקר בנשים חרדיות ובהעצמתן אלא בעוד נושאים אחרים.

משה גפני: אני חושב שפעם הוא דיבר אתי על זה.

משה גפני: תודה רבה.

משה גפני: לגבי שתי העמותות האלה, תן לנו תשובה לפני ההצבעה.

משה גפני: אם לא, נצטרך להוציא אותן כי אי אפשר להצביע כשאין את השמות שנבדקו כמו שמיקי לוי העיר.

בצלאל סמוטריץ': מיקי, מה קרה לאמנסטי?

משה גפני: תגיד לי, בצלאל, השתלטת על הוועדה היום לגמרי?

מכלוף מיקי זוהר: רק היום?

מיקי לוי: הוא חותר תחת מעמדו של היושב ראש.

מיקי לוי: חברים, כל העיסוק הזה כאן באמנסטי יביא לכך שאנחנו מעלים אותה על סדר היום העולמי ולא יתחילו להסתכל על הדוחות שלהם אלא יתחילו להתעסק אם אנחנו העברנו אותם בסעיף 46 או לא.

מיקי לוי: אני שולח פרוז'קטור לעניין הזה ומזהיר את עצמנו.

מיקי לוי: הוצאת הארגון תביא לכך שכל העולם יתעסק בכך שאנחנו הוצאנו את הארגון הזה מסעיף 46 ואני מזהיר את עצמנו בעניין הזה.

בצלאל סמוטריץ': כל העולם ידע שמדינת ישראל לא - - -

מיקי לוי: בצלאל, כשדיברת לא פציתי פה ועכשיו תשתוק.

משה גפני: באמת, בצלאל, אני אוציא אותך.

משה גפני: אם אתה רוצה שאני אוציא אותך, אז תגיד לי מראש כי אני רוצה לעזור לך.

בצלאל סמוטריץ': חס וחלילה.

מיקי לוי: בפעמים הקודמות הצבעתי לכל העמותות שהביאו לכאן למרות שלא עם כולן הסכמתי, לא עם דרכן הסכמתי ולא עם כאלה שלפעמים הן לא בצד שלך ולא בצד שלך בצלאל ביהודה ושומרון ולפעמים גם לא בתחום מדינת ישראל.

מיקי לוי: אבל הצבעתי כי הן עמדו בכללים שנקבעו על ידי מדינת ישראל על פי סעיף 46 ורשות המסים בדקה את העניין הזה.

מיקי לוי: פעמיים הצבעתי נגד עת היה חשד לפלילים נגד שני ראשי עמותות.

משה גפני: ביקשנו מארז לבדוק.

מיקי רוזנטל: אם יש חקירת משטרה או אין חקירת משטרה, זה המבחן היחידי.

מכלוף מיקי זוהר: רגע אדוני.

מכלוף מיקי זוהר: הייתה כאן עמותה שלא הייתה נגדה חקירת משטרה אלא הייתה נגדה פעולה משפטית, תביעה משפטית, וגם אותה בסוף כמעט החרגנו, אם אתה זוכר את העמותה של קבלה לעם.

משה גפני: כן, אבל בסוף אישרנו.

מכלוף מיקי זוהר: כולם אמרו בוא נחריג.

עודד פורר: כל אלה שהיום מגינים, אז קראו להחריג אותה.

מכלוף מיקי זוהר: אישרנו לשנה.

משה גפני: לשנה, בסדר.

מכלוף מיקי זוהר: אבל רציתם להחריג.

מכלוף מיקי זוהר: זה לא בדיוק נכון להגיד שאלה סדרי עולם.

משה גפני: אני תכף אתייחס לעניין.

מיקי רוזנטל: אם אתה יודע על עבירות שלהם, למה אתה לא מגיש תלונה במשטרה?

מכלוף מיקי זוהר: זה רעיון מעניין.

מיקי לוי: אמנסטי, כמו שנאמר כאן, עוסק בדברים נוספים, רחבי היקף, גם בנושא חינוך, גם ברווחה, ונדבקים לאיזושהי פינה ואני לא נכנס לכל המחלוקות הפוליטיות כי סעיף 46 שמובא לאישור ועדת הכספים, הוא לא המקום להתחיל לבדוק את כל הנושאים הפוליטיים.

בצלאל סמוטריץ': אז מתי?

מיקי לוי: עם כל הכבוד, אני תמכתי באישור ועדת הכספים בעמותות גם מימין וגם משמאל.

בצלאל סמוטריץ': אבל זה לא עניין של ימין ושמאל.

משה גפני: בצלאל, אני קורא לך לסדר פעם ראשונה.

מכלוף מיקי זוהר: מתי מיקי?

מכלוף מיקי זוהר: אחרי שיתרמו כמה עשרות מיליונים?

מיקי לוי: גם חילוניים, גם דתיים, גם ערבים וגם חרדים.

מיקי לוי: המקרים היחידים שאני התנגדתי, ואני אומר את זה עוד הפעם, היו לגבי אותן עמותות שהיו חשדות לאי סדרים או מעשים פליליים.

מיקי לוי: אני לא מסכים עם כל הדברים שאמנסטי עושה אבל את ההתנגדות שלי לפעילות של אמנסטי הנקודתית כאן או שם, ויש לי בטן מלאה בטענות נגד חלק מהדרכים שלהם, אני אגיד במקום אחר.

מיקי לוי: אתם קושרים כל דבר נושא פוליטי לסעיף 46.

מיקי לוי: מה העניין הזה?

מיקי לוי: מחר יבוא השמאל ויקשור את כל הפעולות של עמותות ביהודה ושומרון לנושא הזה.

מיקי לוי: אתם לא יכולים לעשות שולחן נקי מצרכים פוליטיים אלא להסתכל לגופו של עניין?

מיקי לוי: אם הם עומדים בתקנות של סעיף 46 לפי רשות המסים, יש כאן אפשרות אחת.

מיקי לוי: אני אומר לכם חברים שאני בוחן את דרכי באופן מקצועי ואני לא אשתתף בקרקס הזה בין ימין קיצוני לבין השמאל.

מיקי לוי: אני מסתכל ריאלי מה טוב למדינת ישראל.

מכלוף מיקי זוהר: אתה פוליטיקאי, חבל על הזמן.

מכלוף מיקי זוהר: הצגת את עמדתה של יש עתיד בצורה מדויקת.

מכלוף מיקי זוהר: משהו כזה מעומעם, חבל על הזמן.

מכלוף מיקי זוהר: יפה.

מיקי לוי: זה היה ברור לחלוטין.

משה גפני: חבר הכנסת טרכטנברג.

מנואל טרכטנברג: צהרים טובים.

מנואל טרכטנברג: אני אהיה קצר.

מנואל טרכטנברג: חזרתי מהפגרה עם חיוך גדול.

משה גפני: אני לא חזרתי מפגרה.

מנואל טרכטנברג: כיף להיות בחזרה ולשמוע דיון כזה.

מנואל טרכטנברג: תראו, אני לא מבין על מה הדיון.

מנואל טרכטנברג: הרי יש קריטריונים ברורים.

מנואל טרכטנברג: הרשימה כולה עומדת בקריטריונים האלה.

מנואל טרכטנברג: אם למישהו לא נוח עמותה זו או אחרת, שיציע שינוי בקריטריונים ומכאן ואילך אם השינוי בקריטריונים יתקבל, נדון בהתאם במועמדים שיוגשו אלינו.

מנואל טרכטנברג: נקודה.

מנואל טרכטנברג: תם דיון.

מנואל טרכטנברג: כל דבר אחר הוא חריגה מהפעולה התקינה שלנו כאן בכנסת ושל האוצר שמביא לנו את הרשימה.

מנואל טרכטנברג: אני רוצה בכל זאת לומר עוד משהו בעניין הזה.

מנואל טרכטנברג: כשאומרים שגוף מסוים פועל בעד מדינת ישראל או נגד מדינת ישראל, אני רוצה לשאול.

מנואל טרכטנברג: אותן עמותות שפועלות כיום כנגד הפעולה של השב"כ ביהודה ושומרון שמוכוונת כנגד הטרור היהודי, יש עמותות שתומכות בפעילים האלה וגם מתבטאות כנגד השב"כ וכנגד קציני צה"ל בכירים ביהודה ושומרון.

בצלאל סמוטריץ': בארץ או בעולם?

מנואל טרכטנברג: בארץ.

בצלאל סמוטריץ': בסדר.

בצלאל סמוטריץ': בארץ.

מנואל טרכטנברג: מה זה בסדר?

מנואל טרכטנברג: האם העמותות האלה ראויות לקבל או לא ראויות לקבל?

מנואל טרכטנברג: אני חופר בעניין ואני מקווה להביא את הממצאים.

מנואל טרכטנברג: יש עמותות שקיבלו 46 ופועלות בצורה כזאת.

מנואל טרכטנברג: האם זה לטובת מדינת ישראל או זה נגד מדינת ישראל?

מנואל טרכטנברג: אני שואל.

בצלאל סמוטריץ': זה לא רלוונטי.

מנואל טרכטנברג: מה זה לא רלוונטי?

משה גפני: הוא לא שאל אותך.

משה גפני: בצלאל, עם כל הכבוד, הוא שאל אותי ולא אותך.

בצלאל סמוטריץ': הוא הסתכל עלי.

משה גפני: הוא הסתכל עליך אבל שאל אותי.

מנואל טרכטנברג: אתה יפה בצלאל, אני אוהב אותך ולכן אני מסתכל עליך.

מנואל טרכטנברג: ב-2005, איזה עמותות פעלו כנגד מדינת ישראל במירכאות או לא במירכאות בשלב ההתנתקות?

מנואל טרכטנברג: האם זה כן היה ראוי או לא היה ראוי?

מנואל טרכטנברג: לכן אני אומר שנשאיר לבתי המשפט ולקריטריונים ברורים את העניין הזה של מה זה כנגד מדינת ישראל.

מנואל טרכטנברג: אוי לנו אם נהפוך לשופטים ולמוציאים גזרי דין כאלו ואחרים בעניין הזה.

מנואל טרכטנברג: תודה.

משה גפני: איימן, ביקשת משפט.

איימן עודה: כן, אדוני.

איימן עודה: מן הסתם עמדתי היא כפי שהוצגה על ידי חבריי, רדיפה נגד ערבים ונגד השמאל אבל אני רוצה שמן ההוגנות והנוהג לתת לנציג אמנסטי לדבר כאן.

משה גפני: את הנוהג אני קובע.

איימן עודה: אני מבקש לתת לו זכות לדבר.

איימן עודה: תודה.

משה גפני: תודה רבה.

משה גפני: אוסאמה, משפט.

משה גפני: אחר כך שאלת תם למיקי זוהר.

זהבה גלאון: אפשר להאשים את מיקי בהרבה דברים.

זהבה גלאון: תם הוא לא.

משה גפני: הוא ביקש שאלת תם.

אוסאמה סעדי: אדוני היושב ראש, אני מפנה את חברי הוועדה הנכבדים למכתבו של מנהל רשות המסים משה אשר.

אוסאמה סעדי: אישורו של כל מוסד מהמוסדות האלה יהיה מותנה בכך שהמוסד לא ישנה את מטרותיו, שיקיים את כל האמור וכולי.

אוסאמה סעדי: יש מכתב התחייבות ואם הארגון או המוסד הזה לא מקיים את מה שכתוב בהתחייבות, רשות המסים יכולה לבטל לו.

אוסאמה סעדי: אנחנו לא יושבים כאן כבית משפט שדה לשפוט את העמותות האלה.

אוסאמה סעדי: אם אני צריך לשפוט את העמותות האלה, סמוטריץ והעמותות שלו מזמן היו צריכות לצאת.

בצלאל סמוטריץ': איזה עמותות?

משה גפני: מיקי, שאלת תם.

מכלוף מיקי זוהר: אני שואל אותך אדוני מרשות המסים.

מכלוף מיקי זוהר: האם בקריטריונים שאתם עובדים על פיהם, האם אחד מהקריטריונים נוגע לכל מה שקשור לביטחון המדינה, לפגיעה במדינה וכולי?

<ארז אורעד: בהחלט.

באסל גטאס: יש ועדה.

משה גפני: הוא לא שאל אותך.

באסל גטאס: לך תלמד ולך תעשה שיעורי בית.

באסל גטאס: אתה חבר כנסת.

באסל גטאס: רכז הקואליציה.

באסל גטאס: אדם כמוך.

באסל גטאס: בור כמוהו.

מכלוף מיקי זוהר: אנחנו מדברים על ישראלים עכשיו לא על פלשתינים.

באסל גטאס: ועדה שישבה שנה עד שגיבשה את הקריטריונים.

מכלוף מיקי זוהר: אתה מפריע להתנהלות ישראלית.

מכלוף מיקי זוהר: תדבר על הפלשתינים.

משה גפני: באסל, אני מבקש, אל תענה.

<ארז אורעד: בהחלט.

<ארז אורעד: קודם כל, במאמר מוסגר.

<ארז אורעד: אנחנו היינו מודעים לביקורת הציבורית שיש על העמותה הזאת.

<ארז אורעד: לכן היא נבדקה במה שנקרא בציציות.

בצלאל סמוטריץ': לא נראה לי שיש להם ציציות.

אוסאמה סעדי: תשובה שאתם לא אוהבים, אתם מפריעים.

אוסאמה סעדי: מדבר נציג המדינה.

מכלוף מיקי זוהר: ארז, השאלה שלי פשוטה.

מכלוף מיקי זוהר: האם יש בקריטריונים - - -

זהבה גלאון: הוא עונה לך.

<ארז אורעד: אין אמירה ברורה של גוף ממשלתי.

<ארז אורעד: מה שאנחנו ניזונו מהמידע והביקורת והביקורתיות אלה א כן כתבות למיניהן של ארגונים כאלה ואחרים.

<ארז אורעד: אני שוב מדגיש שאנחנו לא מתעסקים באידיאולוגיה ובפוליטיקה.

<ארז אורעד: אין אמירה ברורה של גוף ממשלתי כנגד העמותה.

<ארז אורעד: יתרה מכך, נהפוך הוא, יש כאן אפילו מכתב לפני ממשרד החינוך שמכיר חלק מפעילות העמותה כתכנית לבתי ספר.

זהבה גלאון: אתה מתכוון למשרד החינוך של בנט.

<ארז אורעד: משרד החינוך משנת 2010.

מיקי רוזנטל: זה לא יימשך בשנה הבאה.

מכלוף מיקי זוהר: 2010?

מכלוף מיקי זוהר: של מי זה?

<ארז אורעד: גדעון סער.

מיקי רוזנטל: בוגד.

מיקי רוזנטל: השמאלני.

<ארז אורעד: דרך אגב, קיימת כאן הבחנה בין אמנסטי ישראל לאמנסטי העולמי.

מכלוף מיקי זוהר: אדוני, אני מבקש לחדד.

מכלוף מיקי זוהר: זאת לא התשובה שביקשתי.

זהבה גלאון: ברור שזאת לא התשובה שביקשת.

מכלוף מיקי זוהר: אני אסביר.

מכלוף מיקי זוהר: התשובה שאני מבקש היא לשאלה ששאלתי שהיא בצורה ברורה האם בקריטריונים שלכם – לא שאלתי את התשובה שאתה עכשיו רוצה לתת בגין השאלה ששאלתי עליה את השאלה – יש מושג שקובע שאם הגוף פועל נגד מדינת ישראל הוא לא רשאי לקבל סעיף 46.

אחמד טיבי: מה זה נגד מדינת ישראל?

מכלוף מיקי זוהר: אני אגיד לכם למה.

זהבה גלאון: הוא התעלה על מירי רגב.

זהבה גלאון: חבר הכנסת זוהר, יושבת ועדה ציבורית ונותנים לך תשובה רצינית.

מכלוף מיקי זוהר: אנשים כאן לא תמימים ומנסים להוציא את דבריי מהקשרם.

מכלוף מיקי זוהר: בואו אני אחדד את הדברים שלי שוב למען הסר ספק.

מכלוף מיקי זוהר: אני לא נכנס אתך לשיקולים שלך מה שקלת ואיך שקלת וגם עמדתך היא ברורה כי אם הבאת את אותה עמותה כאן לאישור, סימן שאתה חושב שהיא לא פוגעת בביטחון המדינה.

מכלוף מיקי זוהר: אני אעזור לך ואעזור גם לכם.

מכלוף מיקי זוהר: אני אחשוף עכשיו את התמימות שלי.

מכלוף מיקי זוהר: הרצון שלי הוא לשמוע, ואני מקווה שאני גם צודק, שעל פי העיקרון שמנחה אתכם, מי שפוגע במדינה, לא יכול לקבל את האישור.

מיקי רוזנטל: מה זה מי שפוגע במדינה?

מכלוף מיקי זוהר: אז אתם תגידו, כן, הוא לא מקבל את האישור אבל אנחנו סברנו שהם לא פוגעים בביטחון המדינה.

זהבה גלאון: אתה נותן לו את התשובה שאתה רוצה שהוא יגיד?

מכלוף מיקי זוהר: אתה יכול להגיד שאני סובר אחרת ובגלל שהם פוגעים בביטחון המדינה, אני לא רוצה לתת להם את האישור.

מכלוף מיקי זוהר: אתה יכול בבקשה לתת לי את התשובה כדי שאני אדע איך להתנהל?

<ארז אורעד: אני אענה בצורה קצרה, במשפט אחד.

באסל גטאס: כספי ציבור.

מכלוף מיקי זוהר: בזבוז כספי ציבור, זה מה שמשלמים לך כל חודש משכורת.

משה גפני: די כבר.

מכלוף מיקי זוהר: אי אפשר לקחת לו את הרכב?

מכלוף מיקי זוהר: בוא ניקח לו את הרכב.

באסל גטאס: הזמן שצריך להסביר לו, זה בזבוז כסף ציבורי.

מכלוף מיקי זוהר: הוא דואג לפלשתינאים.

מכלוף מיקי זוהר: אבו מאזן ידאג לך לרכב ולעוזר פרלמנטרי אחד.

מכלוף מיקי זוהר: לפחות ישתתף קצת.

משה גפני: מיקי זוהר, מספיק.

מכלוף מיקי זוהר: שלפחות ישתתף בעלויות.

<ארז אורעד: חוזר מספר 9/2015 שאתה מכיר אותו כי אתה כתבת מכתב לשר האוצר על הזיקה והתושבות, כתבת ברופאים לזכויות אדם, אני מזכיר לך, בסעיף 5.1.8 כתוב בפירוש: לא יינתן אישור לפעילות שמימושה.

<ארז אורעד: זאת אומרת, הפעילות חייבת להיות שהמימוש אינו כרוך במישרין או בעקיפין בפעולות הכלולות בסעיף 7א לחוק יסוד: הכנסת לרבות שלילת קיומה של מדינת ישראל – לא מצאנו דבר כזה.

מכלוף מיקי זוהר: תודה רבה לך.

<ארז אורעד: הסתה לגזענות, תמיכה במאבק מזוין של מדינת אויב.

משה גפני: אני רוצה לשמוע.

<קריאה: תואר שני במשפטים זה דבר חשוב.

<קריאה: גם ראשון וגם שני.

<קריאה: זה חשוב.

<קריאה: זה עוזר לך בכנסת.

<ארז אורעד: לא מצאנו הוכחה לכך.

<קריאה: אתה לא יכול לאשר את זה.

<קריאה: זה בניגוד לחוק.

מיקי לוי: רגע, עצור.

מיקי לוי: תגיד בקול רם לרמקול ולפרוטוקול מה מצאתם.

<קריאה: אני לא חייב לקבל את עמדתו.

מיקי לוי: הוא בדק.

<קריאה: אני הסמכות הקובעת.

<קריאה: בשביל זה נבחרתי לכנסת.

<קריאה: אני הסמכות.

<ארז אורעד: בחנו לאורו של הסעיף, בחנו כמובן את המטרה הציבורית – אני לא עונה לך מה שאתה רוצה –

בצלאל סמוטריץ': לא בחנתם את הפעילות אלא רק את המטרה הציבורית.

<ארז אורעד: בחנו את סעיף 5.1.8 ולא מצאנו ראיות לכך שמתקיימת פעילות שמפורטת בסעיף 5.1.8.

מיקי רוזנטל: תגיש תלונה.

מכלוף מיקי זוהר: קחו את המילה אמנסטי ב-גוגל ותראו מה כתוב.

בצלאל סמוטריץ': הרב גפני, יש לי הצעה.

בצלאל סמוטריץ': אני מבקש שיחד עם שתי העמותות ההן, נוציא גם אותם כרגע ונבקש חוות דעת מהיועצת המשפטית של הוועדה או מהיועץ המשפטי של הכנסת איל ינון, שהוא יבחן את זה וייתן לנו חוות דעת משפטית האם מתקיים החריג או לא.

בצלאל סמוטריץ': זה עניין משפטי.

בצלאל סמוטריץ': תהיה לנו חוות דעת של היועץ המשפטי האם הם פועלים בניגוד לחוק או לא.

משה גפני: תודה רבה.

מיקי רוזנטל: תתלונן במשטרה.

מיקי רוזנטל: מה אתה מבלבל את המוח?

מיקי רוזנטל: אתה גם החוקר, גם השופט וגם התליין.

מיקי לוי: אדוני, אני מציע לדחות את ההצבעה עד אחרי בחירת נשיא ארצות הברית.

מכלוף מיקי זוהר: זה רעיון מעניין.

בצלאל סמוטריץ': אז תוכל להצביע נגדנו.

משה גפני: אני מבקש להביע את עמדתי כיושב ראש הוועדה.

משה גפני: ככל הנראה אני הוותיק כאן מבין חברי הוועדה.

משה גפני: סעיף 46 היה כלי שלא התקיים לגביו דיון.

משה גפני: אני זוכר ישיבות, עוד לפני שארז הגיע, שהיו בוועדת הכספים עוד בבניין הישן שפשוט הצביעו על זה במשך דקה אחת וסמכו על מה שמשרד האוצר אמר.

משה גפני: לא התייחסו לסעיפים האלה.

מכלוף מיקי זוהר: מתי זה היה?

משה גפני: זה היה כל השנים.

משה גפני: שתי קדנציות אחרונות.

מכלוף מיקי זוהר: אני הייתי אז מרכז הקואליציה?

משה גפני: אתה לא היית אז.

משה גפני: נדמה לי שעוד לא היית סגן ראש עיריית קריית גת.

משה גפני: אבל גם כשהיית, זה היה כלי שהמדינה יצאה מסיוע.

משה גפני: יצאה.

משה גפני: מה שהמדינה מסייעת, אי אפשר לקבל סעיף 46.

משה גפני: אתם לא תמצאו כאן לעולם את החינוך הממלכתי בשעות למורים.

משה גפני: אין דבר כזה.

משה גפני: המדינה מחויבת על פי חוק לממן את זה.

משה גפני: יותר ויותר קיבלנו סעיפים שהמדינה פשוט יצאה ולא סייעה יותר.

משה גפני: הכלי היחיד שהיה, היה סעיף 46 שהוא סעיף חשוב מאוד מבחינה חברתית.

משה גפני: אין ויכוח לגבי העניין הזה.

משה גפני: ברבות השנים, כשהתחיל העניין של השקיפות, סעיף 46 עלה על המוקד.

משה גפני: ברגע שהוא עולה על המוקד, גם לי יש בעיה.

משה גפני: יש כאן דברים שאני לא יכול לתמוך בהם.

משה גפני: לא יכול.

משה גפני: אם זה היה מגיע באופן מבודד, אני הייתי חייב להצביע נגד.

משה גפני: אני לא מצביע נגד אלא אני מצביע בעד מכיוון שאני לא מסתכל על הרשימה.

משה גפני: הרשימה היא כלי שעוזר לנושאים החברתיים שיש להם הגבלות והגבלות, צריכה המחלקה במשרד האוצר, יש שם גם את הוועדה הציבורית, והיה גם תהליך שהתהליך הזה פתח גם קריטריונים של ועדת פריש.

משה גפני: לאחרונה הגיעו לכאן דיונים שאני פשוט בלחץ אימים מהם כי אם מתחילים לדון על נושאים אחרי שאומרים שזאת לא עבירה פלילית ושזה לא דבר שיש לגביו בעיות עם הנוהל וצריך לבדוק מחדש, מה שאתם ביקשתם, ביקש כל המיקים, הוצאת סעיפים, הוצאנו עמותות ואמרנו לארז, קח את זה ותבדוק בכל אופן פעם נוספת על אף שלא היו הוכחות.

משה גפני: היה מקרה שאתה באת עם כתבה בעיתון.

משה גפני: אבל על הכול הצבענו ביחד.

בצלאל סמוטריץ': שיבדוק פעם נוספת.

משה גפני: לגבי אמנסטי אין טענה של עבירה פלילית.

משה גפני: יש טענה שהוא פוגע במדינת ישראל.

מכלוף מיקי זוהר: בניגוד לנוהל.

מכלוף מיקי זוהר: הוא פוגע בביטחון המדינה.

משה גפני: יש טענות שלא ראיתי גם במכתב של סמוטריץ אותו קראתי בעיון וגם במה שאמרו לי בטלפון, לא הייתה טענה על זה שהנוהל שם או הנהלים הכספיים או על מה שאנחנו מדברים שזה בעצם נושא כספי ולא אידיאולוגי, לא היו טענות מהסוג הזה.

מכלוף מיקי זוהר: אבל הנוהל קובע - - -

משה גפני: אתה לא צריך לחלוק עלי.

מכלוף מיקי זוהר: מי שפועל נגד המדינה אינו רשאי לקבל את האישור.

מיקי לוי: הבדיקה העלתה שזה לא כך.

מכלוף מיקי זוהר: הבדיקה שלהם לא חייבת להיות מתורגמת.

מכלוף מיקי זוהר: אני לא חותמת גומי.

מיקי רוזנטל: אתה יכול להביא ראיות שסותרות.

מכלוף מיקי זוהר: נכון.

מכלוף מיקי זוהר: אני יכול להביא ראיות חותכות שסותרות את זה.

מכלוף מיקי זוהר: הם הולכים לזירה הבינלאומית ואומרים.

זהבה גלאון: תוציא אותו החוצה עכשיו.

זהבה גלאון: שאלת תם.

זהבה גלאון: דברי תם.

משה גפני: מיקי, אל תפריע.

משה גפני: יש במה אחת שם אפשר לשנות את הדברים ולא הבמה הזאת.

משה גפני: הבמה שם אפשר לשנות את הדברים, להגיד שכתוצאה ממה שקרה כאן בשנים האחרונות, אנחנו סבורים שצריך לשנות את החוק והחוק שונה לפני שתי קדנציות.

משה גפני: הוא שונה בסעיף אחד שאתה אמרת לי שאתה הכנת אותו אבל מי ש הביא אותו היה זאב אלקין.

משה גפני: הוא הביא אותו והייתה הצבעה כמו שמצביעים על חוק עם כל הקריאות ועם כל מה שנלווה לעניין הזה.

משה גפני: זאת לא הסמכות שלו, גם לא הסמכות שלנו.

משה גפני: זה מה שיש בחוק.

משה גפני: נדמה לי שזה היה לגבי ההתיישבות שגם הם יכולים לקבל סעיף 46.

משה גפני: זה התווסף לחוק ומאז לא נעשה דבר וחצי דבר.

משה גפני: מתחילים הוויכוחים כאן.

משה גפני: זאת במה שאם מישהו רוצה לרסק את סעיף 46, זאת הבמה עכשיו.

משה גפני: אם אני מצביע נגד אמנסטי, ואני לא מביע עמדה בעניין הזה, או אם אני מושך את הסעיף הזה החוצה, נמשכים עוד.

משה גפני: שלא תהיה טעות.

מכלוף מיקי זוהר: אני אומר לך.

מכלוף מיקי זוהר: אני אוציא.

משה גפני: אתה לא צריך להגיד לי.

משה גפני: אני הולך להוציא.

מכלוף מיקי זוהר: בדיוק.

משה גפני: מיקי זוהר, אתה מוציא עוד עמותות.

משה גפני: אני לא נכנס לפרטים.

משה גפני: אני מכיר את זה.

משה גפני: יש דברים שאני לא יכול להצביע.

משה גפני: אם אתם באים ואתם טוענים שאמנסטי צריך לצאת מהרשימה ללא סיבה פלילית, ללא סיבה של חשד כלשהו אלא דיון על הקריטריון - - -

מכלוף מיקי זוהר: אבל הם לא עומדים בקריטריונים.

משה גפני: המשמעות של העניין היא שאנחנו יכולים את סעיף 46 בתוך חודש-חודשיים לסגור דבר שמהווה פגיעה בלתי רגילה גם בנושאים החברתיים ואני יכול להגיד לכם שגם בנושאים הדתיים כי הנושאים הדתיים הם לא בראש סדר העדיפות של תקצוב הממשלה ולכן הם חיים בתרומות.

משה גפני: בתי כנסת נבנים על תרומות ורואים כאן הרבה בתי כנסת.

משה גפני: אגב, יש המון עמותות חילוניות, יש שם למשל תחרות אופניים שאני דווקא לא נגד אבל פעם זה לא היה.

משה גפני: אנשים התרגלו לעניין הזה ולכן נכנסו לסעיף 46 בקשות שבעבר בכלל לא ביקשו אותן.

מכלוף מיקי זוהר: למה להיות כזה קיצוני?

זהבה גלאון: למה אתה לא נותן לו לדבר?

משה גפני: לכן אני מציע לחבריי, גם לבצלאל סמוטריץ, גם למיקי זוהר וגם לעודד פורר, לא להחריג.

משה גפני: אתם רוצים להחריג – נחריג.

משה גפני: נצביע על אמנסטי בנפרד, אתם רוצים, בבקשה.

משה גפני: אם אתם רוצים שהארגונים מהסוג הזה שאתם קוראים להם "בצלם", אמנסטי וכל הארגונים מהסוג הזה עליהם אנחנו מדברים, בבקשה, שהממשלה או חבר כנסת או כמה חברי כנסת – לדעתי זאת צריכה להיות הממשלה במקרה הזה כי זה נושא מאוד עקרוני - - -

בצלאל סמוטריץ': אני מודיע שאני הבוקר סיכמתי עם שרת המשפטים שאנחנו נביא בהליך מזורז תיקון לחוק הזה.

משה גפני: מצוין.

מכלוף מיקי זוהר: זהבה לא תתמוך.

משה גפני: אתם צריכים לקחת בחשבון שהצעת החוק הזאת תבוא עם הביקורת הציבורית עליה.

באסל גטאס: תרבות פשיסטית פר-אקסלנס.

משה גפני: רגע.

באסל גטאס: סיכמתי עם שרת המשפטים.

בצלאל סמוטריץ': לפחות תגיד כמוהו, פשיסטית אינטליגנטית.

משה גפני: לא.

משה גפני: זה לא בסדר.

משה גפני: לכן אני מציע, אם אתם מבקשים ואתם עומדים על העניין הזה להוציא את אמנסטי ולהצביע עליו בנפרד, אני אכבד את הבקשה הזאת.

משה גפני: אני מציע לא להפריד.

משה גפני: אני מציע להצביע על כל הרשימה בעד ולהודיע שאתם מביאים, מה שאומר בצלאל ומה שאתה אומר, תיקון חוק.

משה גפני: זה לא ארז.

משה גפני: אתה מנהל אתו ויכוח שציבורית הוא נראה בעייתי.

בצלאל סמוטריץ': אני מבקש שנאשר אותם לשנה.

בצלאל סמוטריץ': עשינו את זה בעמותות אחרות.

בצלאל סמוטריץ': אם כמו שרוצה יושב ראש הוועדה, אני לא מוכן לאשר אותם עכשיו לנצח.

בצלאל סמוטריץ': נאשר אותם כרגע לשנה, שנה הזאת נשנה את החוק ושלום על ישראל.

זהבה גלאון: אין דבר כזה על תנאי.

זהבה גלאון: זה לא עובד כך.

בצלאל סמוטריץ': זה לא על תנאי.

זהבה גלאון: אין דבר כזה.

זהבה גלאון: אז כל הרשימה תהיה לשנה.

בצלאל סמוטריץ': עשינו את זה לגבי עמותות אחרות.

זהבה גלאון: כל הרשימה תהיה לשנה.

בצלאל סמוטריץ': לא כל הרשימה תהיה לנה.

זהבה גלאון: כל הרשימה תהיה לשנה.

זהבה גלאון: זה לא יעבוד כך.

זהבה גלאון: לא.

זהבה גלאון: תצביע.

זהבה גלאון: יש לנו כאן רוב.

זהבה גלאון: תצביע.

זהבה גלאון: אדוני, אין דבר כזה.

זהבה גלאון: כל העמותות לשנה.

<ארז אורעד: אני מציע לכבוד היושב ראש לקבל את הצעת הפשרה לשנה ובמהלך השנה אנחנו נבדוק שנית אם יש עוד - - -

זהבה גלאון: אני מתנגדת לדברים שלך.

זהבה גלאון: זאת לא הייתה ההחלטה שהתקבלה בוועדה, עם כל הכבוד.

מיקי לוי: כל הרשימה.

מיקי לוי: אין בעיה.

זהבה גלאון: אדוני, אני מבקשת לדבר.

מיקי לוי: אין בעיה.

מיקי לוי: מצוין, אבל כל הרשימה לשנה.

בצלאל סמוטריץ': בשום פנים ואופן.

בצלאל סמוטריץ': אתה עכשיו דופק את כל העמותות הטובות כי יש לך בעיה עם אמנסטי?

<ארז אורעד: אני ברשות דיבור?

<ארז אורעד: תודה.

מכלוף מיקי זוהר: אין לך סמכות יותר.

מכלוף מיקי זוהר: זה נגמר.

משה גפני: לא.

מכלוף מיקי זוהר: אין לך סמכות.

משה גפני: לא בעיני.

מיקי לוי: מיקי, הוא פקיד בכיר.

מיקי לוי: אנחנו לא פוגעים בו.

זהבה גלאון: הוא לא יכול להחליט החלטה כזאת בלי הוועדה.

<ארז אורעד: אני לא מחליט.

<ארז אורעד: זה אישור ועדת כספים.

<ארז אורעד: אני חושב שניתן לשנה וניתן גם לשלוש שנים ובמהלך שלוש השנים האלה והיה ויתברר שיהיו ראיות חותכות לפעולה בניגוד לסעיף 7א בחוק יסוד: הכנסת, נעלה את זה שוב.

זהבה גלאון: אני מבקשת לדבר.

בצלאל סמוטריץ': ארז, תסכימו לשנה, נכון?

זהבה גלאון: לא, ממש לא.

משה גפני: בצלאל, לא קיבלת רשות דיבור.

משה גפני: זהבה, אני לא נותן.

משה גפני: ארז, אני מבקש לאשר את כל הרשימה לשנה.

משה גפני: את כל הרשימה.

בצלאל סמוטריץ': לא.

בצלאל סמוטריץ': בשום אופן לא.

זהבה גלאון: כן.

זהבה גלאון: כל הרשימה.

<ארז אורעד: אני חייב להגיע כאן הסתייגות.

<ארז אורעד: זה יפגע בכל העמותות.

משה גפני: למה?

<ארז אורעד: אם אתה אומר לי שנה, אתה תכפיל לי את כוח האדם פי שלוש כי כל שנה נצטרך עכשיו לבדוק את זה.

זהבה גלאון: אני רוצה לשאול את היועצת המשפטית.

משה גפני: רק את הרשימה הזאת.

<ארז אורעד: אני מסתייג מהדבר הזה.

<ארז אורעד: זה יגביר את העומס על מחלקת מוסדות ציבור, מלכ"רים, ברשות המסים שבזמן האחרון התייעלה.

זהבה גלאון: יש לי שאלה משפטית.

זהבה גלאון: גפני, אני רוצה לשאול שאלה.

<ארז אורעד: זה יגביר את העומס ואני מסתייג מהדבר הזה.

<ארז אורעד: אתם יכולים להחליט מה שתחליטו.

זהבה גלאון: גפני, שאלה משפטית.

<ארז אורעד: אם תקבלו החלטה להכפיל את כוח האדם פי שלוש, נוכל לבחון.

זהבה גלאון: אני רוצה לשאול שאלה ולא להביע עמדה.

זהבה גלאון: יושב כאן נציג רשות המסים והסביר לנו קודם שישבה ועדה כולל ועדה ציבורית שבחנה והגישה המלצה של ועדה וההמלצה של הוועדה הייתה אישור של עסקת חבילה לגבי כולם.

זהבה גלאון: האם יש סמכות לנציג האוצר שיושב כאן לעשות דיפרנציאציה ולהגיד זה לשנה, זה לשנתיים, זה לשלוש?

משה גפני: הוא לא עשה את זה.

<ארז אורעד: רק להעמיד דברים על דיוקם.

<ארז אורעד: אני יכול לענות?

משה גפני: לא.

משה גפני: אני אגיד.

<ארז אורעד: לא עשיתי עסקת חבילה.

זהבה גלאון: אתה הגשת המלצה.

משה גפני: אני אגיד לך מה הוא אמר.

משה גפני: הוא אמר את הדבר המתחייב שפקיד בכיר צריך להגיד או בכלל כל פקיד.

משה גפני: הוא אמר שהוועדה יכולה להחליט לשנה, הוועדה יכולה להחליט לשלוש שנים, בכל מקרה הם יצטרכו לבדוק את זה.

משה גפני: אם יחליטו לשלוש שנים, זה יותר קל, ואם יחליטו לשנה, יהיה יותר קשה.

זהבה גלאון: אני רק שואלת מי יכול לקבל החלטה כזאת.

משה גפני: זה לא קשור למה שהוועדה החליטה.

משה גפני: הוועדה שם החליטה והיא מביאה את זה לאישור לשלוש שנים.

משה גפני: זה מה שהיא מביאה.

משה גפני: זה מה שהוא אמר ועכשיו אנחנו צריכים לקבל החלטה.

משה גפני: אני רוצה להגיע לאיזושהי הסכמה.

משה גפני: יש כאן חלק מהחברים שרוצים להגביל את הזמן של אמנסטי.

בצלאל סמוטריץ': כדי שאפשר יהיה לבדוק.

זהבה גלאון: אל תבלבל את המוח.

זהבה גלאון: אתה לא רוצה לבדוק כלום.

זהבה גלאון: לך יש כאן מטרה.

זהבה גלאון: אתה רוצה להעיף אותם ואת כל הארגונים.

מיקי רוזנטל: הכול פוליטי.

מיקי רוזנטל: אם היה לך מידע אמיתי, היית הולך למשטרה ומתלונן עליהם.

זהבה גלאון: נכון.

זהבה גלאון: או כולם לשנה או אף אחד לא.

משה גפני: אומר ארז שאם אנחנו מגבילים את הכול לשנה, חשבתי שנגיע להסכמה בעניין הזה.

מיקי לוי: אולי נעשה הפוך.

מיקי לוי: נאשר לשלוש שנים והוא יביא לנו דיווח עליהם בעוד שנה.

מכלוף מיקי זוהר: לא.

מכלוף מיקי זוהר: לא מקובל עלי.

מיקי לוי: נאשר את כולם לשלוש שנים והוא יביא דיווח נקודתי בעוד שנה.

משה גפני: מקובל עלי.

בצלאל סמוטריץ': לא.

בצלאל סמוטריץ': בשום אופן לא.

מיקי לוי: אם בעוד שנה הוא יגיד שהם לא בסדר - - -

בצלאל סמוטריץ': התייעצות סיעתית.

משה גפני: אני אתן חמש דקות, אבל לפני כן.

משה גפני: אני מקבל את ההצעה של מיקי לוי.

משה גפני: אנחנו נאשר את הרשימה לשלוש שנים.

משה גפני: לגבי הנושא של אמנסטי, אנחנו מבקשים דיווח מיוחד בתוך שנה לוועדה.

מכלוף מיקי זוהר: למה תוך שנה?

מכלוף מיקי זוהר: למה לא תוך חודש?

מכלוף מיקי זוהר: למה לא תוך חודשיים?

משה גפני: זה מה שאני מציע.

משה גפני: אפשר להצביע נגד.

מיקי לוי: הוא צריך זמן כדי לבדוק אותה.

מיקי לוי: צריך טווח של שנה לפחות כדי לבדוק אותה.

מכלוף מיקי זוהר: לא.

מכלוף מיקי זוהר: למה שנה?

בצלאל סמוטריץ': חצי שנה.

בצלאל סמוטריץ': עד אז נביא חוק.

משה גפני: לגבי 19 ו-20, אני מבקש לדעת פרטים.

<ארז אורעד: יש לי כאן את הנתונים אבל לפני כן להעמיד דברים על דיוקם.

<ארז אורעד: לא כל הרשימה מאושרת לשלוש שנים.

<ארז אורעד: יש כאן כאלה שמאושרים לשנה.

בצלאל סמוטריץ': למה לא לאשר גם את אמנסטי לשנה?

מיקי רוזנטל: כי הפסילה שלך היא פוליטית ולא עניינית.

בצלאל סמוטריץ': היא לא פוליטית.

מיקי רוזנטל: היא רק פוליטית.

זהבה גלאון: רק פוליטית.

<ארז אורעד: רציתי לומר שלא כל הרשימה היא לשלוש שנים.

<ארז אורעד: יש עמותות שמאושרות לשנה מכיוון שיש אישור ניהול תקין זמני ויש דברים שאנחנו רוצים לבדוק אותם.

משה גפני: לגבי 19 ו-20.

<ארז אורעד: מספר 19, יושב ראש האגודה היא גברת רינה רמות.

<ארז אורעד: בעמותת מגן יושב ראש העמותה הוא ויליס גדעון.

משה גפני: שניהם נבדקו?

<ארז אורעד: שניהם נבדקו.

משה גפני: בסעיף 38, מכון ירושלים לצדק, האירו את תשומת לבי לעניין.

משה גפני: הוא נמצא ברשימה של המיסיונרים.

משה גפני: אני מבין שאתה בדקת.

מכלוף מיקי זוהר: יש שם עבירות פליליות?

משה גפני: אין הוכחות על עבירות פליליות.

משה גפני: היה שם גם סיפור שהוא הטביל ביער ירושלים.

משה גפני: יש סרטון שהיושב ראש הטביל ובסוף התברר שזאת הבת שלו.

משה גפני: לא משנה.

מיקי לוי: גם שנה.

מיקי לוי: אותו סיפור.

משה גפני: לא.

משה גפני: אני מבקש שהוא יבדוק וזה יבוא ברשימה הבאה.

מיקי רוזנטל: שיבדוק.

בצלאל סמוטריץ': למה?

משה גפני: מי בעד?

בצלאל סמוטריץ': רגע, סליחה, אתה לא יכול להצביע.

בצלאל סמוטריץ': אני רוצה הצבעה על הפיצול, אפשר?

בצלאל סמוטריץ': אני רוצה הצבעה האם לפצל או לא לפצל.

משה גפני: בבקשה.

בצלאל סמוטריץ': אני לא מבין למה את זה מוציאים ואת זה לא.

מיקי לוי: בסדר.

מיקי לוי: הצבעה.

בצלאל סמוטריץ': אני לא מבין מה עשית כאן עכשיו.

בצלאל סמוטריץ': אם אתה ביקשת ממנו לבדוק ואתה מעכב את ההצבעה על העמותה ההיא, ואני בעד - - -

משה גפני: שם יש חשד לפלילים.

בצלאל סמוטריץ': גם כאן יש חשד.

משה גפני: שם הוא הטביל קטינה.

בצלאל סמוטריץ': אנחנו רוצים התייעצות סיעתית.

משה גפני: להצביע קודם על הפיצול?

בצלאל סמוטריץ': לא.

בצלאל סמוטריץ': אני ביקשתי התייעצות סיעתית.

משה גפני: בסדר.

משה גפני: התייעצות סיעתית, חמש דקות.

משה גפני: אנחנו מחדשים את הישיבה.

משה גפני: רבותיי, אני מבקש להצביע על אמנסטי.

משה גפני: קיבלתי את הבקשה שלכם לפיצול.

משה גפני: בסדר.

משה גפני: אני מבקש להצביע על אמנסטי.

משה גפני: לאשר את אמנסטי.

מכלוף מיקי זוהר: לא.

מכלוף מיקי זוהר: לבקש לפצל.

בצלאל סמוטריץ': הוא אמר שהוא כבר פיצל.

משה גפני: פיצלתי.

משה גפני: זאת סמכות שלי.

משה גפני: אני מפצל.

משה גפני: ההצעה היא שאמנסטי, בניגוד לכל האחרים, מה שהחליטו לאשר להם, שרובם הם שלוש שנים או אפילו תקופה פחותה מכך, במקרה של אמנסטי תוך שנה יצטרך ארז אורעד, נציג רשות המסים במשרד האוצר לבוא ולדווח על אמנסטי לוועדה.

משה גפני: זה יהיה חלק מההחלטה.

בצלאל סמוטריץ': אנחנו לא מוכנים.

משה גפני: זאת ההצעה שלי.

בצלאל סמוטריץ': בסדר.

בצלאל סמוטריץ': אנחנו נצביע נגד.

משה גפני: יש הצעה שלכם לאשר לשנה.

משה גפני: אתם תציעו אותה.

משה גפני: אני מציע שלא תציעו את זה.

מכלוף מיקי זוהר: אנחנו רוצים להציע אולי לא לאשר בכלל.

משה גפני: בסדר.

משה גפני: תציעו שלא לאשר בכלל.

מיקי רוזנטל: תציעו מה שאתם רוצים.

מיקי רוזנטל: כל אחד יכול להציע מה שהוא רוצה.

משה גפני: המשמעות של העניין היא שכאשר יש שלטון ימין ודתיים, מתפרקים נושאים חברתיים.

מכלוף מיקי זוהר: אני לא רוצה להיות חלילה במצב שהיושב ראש הביא הצעה ואנחנו נתנגד לה.

משה גפני: אל תתנגדו.

משה גפני: תאמינו לי שאני רואה את הראייה הרחבה יותר.

משה גפני: בס

בצלאל סמוטריץ': אבל קבלה לעם עשית לשנה.

משה גפני: לגבי קבלה לעם הייתה הסכמה.

בצלאל סמוטריץ': ועכשיו הוצאת אותם.

משה גפני: הייתה הסכמה של קואליציה ואופוזיציה.

משה גפני: הייתה הסכמה.

משה גפני: אם יש הסכמה, אני מסכים להצביע לשנה.

מיקי רוזנטל: אין הסכמה.

זהבה גלאון: אין הסכמה.

מכלוף מיקי זוהר: אני כמרכז הקואליציה לא יכול לפעול באופן שנוגד לבקשות שלך.

מכלוף מיקי זוהר: אני לא מרגיש שזה נכון לעשות.

משה גפני: אז אל תצביע.

משה גפני: אני כיושב ראש הוועדה מטעם הקואליציה לא יכול להתנגד למה שהממשלה מציעה.

בצלאל סמוטריץ': אבל הממשלה מוכנה לשנה.

מכלוף מיקי זוהר: אני רוצה לומר משפט גם לחברים שלי מהליכוד שהגיעו כי ביקשתי מהם להגיע כדי שיבינו את הסוגיה כדי שגם יבחנו אותה באופן הכי אובייקטיבי שיש.

מכלוף מיקי זוהר: אפשר אדוני?

משה גפני: אפשר.

זהבה גלאון: זה ממש לא מקובל.

זהבה גלאון: הייתה לכם התייעצות סיעתית.

יואב קיש: זהבה, ממתי לא נותנים לדבר בוועדה?

זהבה גלאון: לא היית בדיון.

זהבה גלאון: שלוש שעות דיון.

זהבה גלאון: איפה היית?

יואב קיש: הייתי בדיון בוועדת החוץ והביטחון.

זהבה גלאון: אז תלך לשם גם עכשיו.

מיקי רוזנטל: אדוני היושב ראש, בדיוק לשם כך הייתה התייעצות סיעתית.

משה גפני: עם כל הכבוד, זאת סמכות של היושב ראש.

בצלאל סמוטריץ': ההתייעצות הסיעתית הייתה של הליכוד.

משה גפני: אני מאפשר לרכז הקואליציה בוועדה להסביר בדקה-שתיים.

משה גפני: אני רק מקדים ואומר שאני לא רוצה שחברי הקואליציה יצביעו נגדי.

משה גפני: תאמינו לי, אני מכיר את הנושא הזה יותר מרבים אחרים שנמצאים כאן.

משה גפני: אם אנחנו רוצים להתחיל לפרק מסגרות, זאת מסגרת שתתפרק.

משה גפני: באמנסטי צריך לטפל בחקיקה ולא לטפל כאן באישור של סעיף 46.

מכלוף מיקי זוהר: בסדר אבל אני רוצה להגיד במשפט.

מכלוף מיקי זוהר: סעיף 46 בעצם נותן הטבות מס.

זהבה גלאון: אתה מתחיל את הדיון?

מכלוף מיקי זוהר: זה קצר.

מכלוף מיקי זוהר: אנחנו בעצם משתתפים בנושא הזה.

בצלאל סמוטריץ': אנחנו מממנים אותו.

מכלוף מיקי זוהר: אנחנו מממנים את הגוף הזה.

מכלוף מיקי זוהר: הגוף הזה, כולכם מכירים אותו, הוא גוף שפועל נגד מדינת ישראל.

זהבה גלאון: די כבר.

זהבה גלאון: אני לא מוכנה שתחזור על זה עכשיו.

זהבה גלאון: לא.

זהבה גלאון: זה לא נכון.

זהבה גלאון: אני לא מוכנה שתחזור על זה.

זהבה גלאון: אני מבקשת שהוא לא ידבר.

זהבה גלאון: די כבר.

זהבה גלאון: אתה רוצה, תיגש למשטרה ותגיש תלונה.

זהבה גלאון: יואב, אתה לא היית כאן שלוש שעות, אל תתערב עכשיו.

יואב קיש: הייתי בוועדת חוץ וביטחון.

זהבה גלאון: כל הכבוד.

זהבה גלאון: שמענו את זה קודם.

יואב קיש: אומרים תמיד שהקואליציה סותמת פיות אבל יש כאן דוגמה איך האופוזיציה סותמת פיות.

זהבה גלאון: ממש.

יואב קיש: הוא קיבל את זכות הדיבור מהיושב ראש.

יואב קיש: את צריכה לכבד ולתת לו את שתי הדקות שלו.

זהבה גלאון: יואב, תנהל את הוועדה שלך ואל תבוא ללמד אותנו כאן.

מכלוף מיקי זוהר: אולי תפסיקי גם את לנהל את הוועדה הזאת?

משה גפני: בוועדת הכספים יש נוהל לסתום פיות לחברי הכנסת.

משה גפני: מיקי, בבקשה.

משה גפני: בקצרה.

מכלוף מיקי זוהר: הרב גפני מעלה טענה שאני לא פוסל אותה, להפך, מכבד אותה.

מכלוף מיקי זוהר: הוא אומר שאנחנו מביאים כאן מקשה אחת.

מכלוף מיקי זוהר: הממשלה בודקת ואם היא מביאה לנו כאן נושא לאישור, אנחנו צריכים לאשר.

משה גפני: אלא אם יש חשדות.

מכלוף מיקי זוהר: אלא אם יש חשדות פליליים.

מכלוף מיקי זוהר: אבל יש נוהל בממשלה שקובע שאם יש גוף שפועל נגד מדינת ישראל ונקבע שהוא פועל נגד מדינת ישראל, אסור לתת לו את האישור.

מכלוף מיקי זוהר: הגוף הממשלתי, אותו גוף שבדק, סבר שהוא לא פועל נגד מדינת ישראל.

מכלוף מיקי זוהר: אני למשל כחבר ועדה, ואנחנו, הסמכות הקובעת, ועדת הכספים, סובר שהוא כן פוגע במדינת ישראל.

מכלוף מיקי זוהר: לכן ברגע שיש דיסוננס בינינו, צריכים להגיע לאיזושהי פשרה.

מכלוף מיקי זוהר: הפשרה שאנחנו מציעים, ואני מקווה שגם הרב גפני יסכים לאמץ, היא שיינתן לגוף הזה אישור לשנה אחת.

זהבה גלאון: אנחנו מתנגדים.

דוד אמסלם: יש גופים בתוך הרשימה שהם לשלוש שנים וחלק לשנה?

מכלוף מיקי זוהר: כן.

דוד אמסלם: אז מה הבעיה?

מכלוף מיקי זוהר: הבעיה היא שזהבה גלאון מתנגדת ועל פיה יישק דבר.

מיקי לוי: הממשלה אמרה שלוש שנים.

מיקי לוי: אני הצעתי בדיקה בתום שנה.

מיקי לוי: תאשר לשלוש שנים כמו שהממשלה הביאה ותבדוק בעוד שנה עם דיווח לוועדה.

מיקי רוזנטל: יש ארגונים שיש להם בעיות ויש נוהל ויש מינהל תקין ולכן זה מתעכב.

משה גפני: אני הולך להשיב לך.

משה גפני: לכן הצעת הפשרה הזאת היא הצעה נכונה, מה שהציע מיקי לוי ומיקי זוהר שכמעט הצטרף אליו.

מכלוף מיקי זוהר: לא.

מכלוף מיקי זוהר: לא מצטרף.

משה גפני: האישור של סעיף 46 בשנים האחרונות הוא לשלוש שנים ותוך כדי שלוש השנים הם צריכים לבדוק האם מאפשרים לו להמשיך, כן או לא וכולי.

משה גפני: על פי בקשה שלהם יש כמה עמותות שהם יכולים לאשר להן אבל הן חייבות בדיקה ולכן הם אומרים שנאשר לשנה ובשנה הזאת תהיה בדיקה.

משה גפני: ההצעה אומרת שאנחנו נאשר להם לשלוש שנים אבל הבדיקה של השנה תהיה ובתום השנה הוא מגיע לכאן ואז הוא מוסר דיווח על כל מה שנעשה בעניין הזה.

מכלוף מיקי זוהר: אבל למה?

מכלוף מיקי זוהר: למה לא לאשר לשנה?

מכלוף מיקי זוהר: אנחנו עשינו את זה כאן עם עמותת קבלה לעם.

דוד אמסלם: אחרי שנה שהוא מגיע לכאן, יש סמכות לוועדה לאשר?

מכלוף מיקי זוהר: אם נתת לשלוש שנים, לא.

דוד אמסלם: אישרנו לשלוש שנים.

דוד אמסלם: אחרי שנה בא הבחור ואומר שיש בעיה.

דוד אמסלם: אנחנו יכולים לבטלן?

משה גפני: הסמכות שלנו היא להחזיר את זה לוועדה ולא לאשר.

בצלאל סמוטריץ': אבל אין לזה תפקיד.

דוד אמסלם: זאת אומרת, השאלה היא סמנטית.

יואב קיש: אני רוצה לשאול את היועצת המשפטית בעניין הזה.

מיקי רוזנטל: השאלה היא שאלה פוליטית.

מיקי רוזנטל: אין שום הוכחות.

יואב קיש: הרב גפני, אני רוצה תשובה של היועצת המשפטית.

יואב קיש: האם כעבור שנה, כשזה יגיע לדיון כאן, בסמכותנו יהיה להציע לבטל את זה.

מיקי לוי: כן.

יואב קיש: אתה היועצת המשפטית?

מיקי לוי: אני מכיר את זה.

מכלוף מיקי זוהר: אנחנו קובעים.

מכלוף מיקי זוהר: מיקי רוזנטל, ועדת הכספים קובעת.

מיקי לוי: על סמך ראיות.

מכלוף מיקי זוהר: אתה יודע איזה ראיות יש בבית הדין הבינלאומי?

מכלוף מיקי זוהר: אתה יודע איזה ראיות יש שם של אמנסטי שהם באים להעיד נגד מדינת ישראל?

זהבה גלאון: אתה משמיץ ומסית.

מכלוף מיקי זוהר: איזה ראיות אתה רוצה יותר מזה?

מיקי רוזנטל: תגיש תלונה במשטרה.

יואב קיש: הייתה תשובה של היועצת המשפטית?

משה גפני: לא.

יואב קיש: אפשר לקבל תשובה?

משה גפני: כן.

משה גפני: שגית, השאלה היא האם בעוד שנה אנחנו יכולים להחזיר את זה לדיון בוועדה ולהצביע נגד.

<שגית אפיק: ההצבעה של הוועדה היא לשנה על מנת שארז יבחן במשך השנה הזאת.

מכלוף מיקי זוהר: אמרתם לשלוש שנים.

<שגית אפיק: לשלוש שנים, אבל במהלך השנה עד שהוא מגיע לדווח בוועדה, הוא בוחן את אמנסטי מחדש באמצעות הוועדה המקצועית שמייעצת לו.

<שגית אפיק: אם במהלך הבחינה המחודשת הזאת שהוא יעשה, הוא ימצא ראיות לכך שהיא אכן שוללת את קיומה הדמוקרטי והיהודי של מדינת ישראל, הוא יחזור לכאן וידווח על כך לוועדת הכספים.

<שגית אפיק: בהנחה שהוא ידווח על זה, גם המלצתו תהיה.

מכלוף מיקי זוהר: ואם היא לא תהיה?

<שגית אפיק: הוועדה רשאית להצביע כנגד אישור גם אם המלצתו תהיה אחרת.

<שגית אפיק: גם אם הוא ימליץ לוועדה בסופו של דבר בעוד שנה שהממצאים שהוא מצא הם כאלה שלא תומכים בכך וכי יש לבטל את האישור שניתן לאמנסטי לשלוש שנים, הוועדה רשאית לבקש לבטל את האישור.

<שגית אפיק: אני רוצה לומר שתי מלים על המיקום המשפטי בכלל של סעיף 46.

<שגית אפיק: יש כאן אישור מאוד מאוד מיוחד שניתן לוועדה.

<שגית אפיק: דובר כאן הרבה במהלך הדיון הזה ואני לא התערבתי אבל אני רוצה לומר לכם שכאשר ועדת פריש דנה, היא דנה בשאלה האם יש מקום להמשיך לאפשר לוועדת הכספים לאשר את סעיף 46.

<שגית אפיק: עמדתה הייתה שאין מקום כזה ושצריך לבטל את האישור של הוועדה.

משה גפני: אני חולק עליה.

בצלאל סמוטריץ': גם אני חולק עליה.

<שגית אפיק: הסיבה שנאמרה בוועדת פריש היא החשש מפני פוליטיזציה והחשש מפני התערבות בכל עמותה ועמותה.

מיקי רוזנטל: זה בדיוק מה שקורה עכשיו.

<שגית אפיק: כל עוד ועדת הכספים שומרת באמת על הרשימות ומקבלת את העמדות המקצועיות שמביא בפניכם ארז אורעד אחרי שהוא גם התייעץ עם הוועדה המקצועית הציבורית.

<שגית אפיק: זה דבר אחד, אבל ברגע שהוועדה מתחילה לבחון עמותה עמותה - - -

בצלאל סמוטריץ': אבל יש גבול, זאת לא עמותה עמותה.

בצלאל סמוטריץ': לא קבענו עמותה עמותה.

זהבה גלאון: למה אתה נכנס לדבריה?

זהבה גלאון: היא היועצת המשפטית, תן לה לסיים.

בצלאל סמוטריץ': את יושבת ראש הוועדה?

זהבה גלאון: אני יכולה לחלוק עליך ואתה עלי, אבל תן לה לדבר.

בצלאל סמוטריץ': יש לי שאלה ליועצת המשפטית.

בצלאל סמוטריץ': מה קורה אם אנחנו מתקנים את החוק?

מיקי לוי: אתה לא מבין שחוק גובר?

בצלאל סמוטריץ': אבל זה יתבטל להם או שרק בעוד שלוש שנים הוא יתבטל להם?

מיקי לוי: החוק גובר.

יואב קיש: מילה אחת.

יואב קיש: יושב כאן לידי דודי ושנינו יושבי ראש ועדות.

יואב קיש: אני חושב שיש כאן ויכוח על סמנטיקה.

יואב קיש: אני מכבד את דעת היושב ראש ואנחנו נתמוך בדעת היושב ראש.

מכלוף מיקי זוהר: אני מרגיש כמו ילד קטן שהביא את החברים שלו שיעזרו לו במאבק.

מכלוף מיקי זוהר: הדברים שנאמרו כאן עכשיו על ידי היושב ראש, הם בדיוק מה שאנחנו רוצים שבתוך שנה נוכל לבטל את האישור.

מכלוף מיקי זוהר: אם יש לנו את האפשרות הזאת, אנחנו כמובן נצביע בעד.

בצלאל סמוטריץ': אתה מצביע על כל אחת בנפרד.

משה גפני: חשבתי שהגענו להסכמה.

בצלאל סמוטריץ': יש הסכמה, אבל ההסכמה מחייבת הצבעה בנפרד.

מיקי רוזנטל: אני מבקש להצביע על כל עמותה בנפרד.

זהבה גלאון: נכון.

זהבה גלאון: על כל עמותה בנפרד.

משה גפני: רבותיי, היו הצבעות שחברים ביקשו להוציא עמותה והצבענו עליה בנפרד.

משה גפני: כולן אושרו.

משה גפני: אני פונה לאלה שמתנגדים לעניין הזה.

משה גפני: יש הסכמה לגבי העניין.

בצלאל סמוטריץ': אתה לא מצביע בנפרד?

משה גפני: אני מציע לא להצביע בנפרד.

משה גפני: אני מבקש לאשר את הרשימה 9-987-16.

משה גפני: הרשימה של אמנסטי תובא לכאן לאחר בדיקה שלכם בעוד שנה.

משה גפני: אז זה יבוא לדיווח ואנחנו נקבל החלטה.

משה גפני: את העמותה הזאת שביקשתי להוציא, אני מבקש לבדוק ולראות מה אנחנו עושים אתה.

משה גפני: מי בעד אישור הרשימה כפי שאמרתי?

משה גפני: מי נגד?

משה גפני: בעד – רוב

משה גפני: נמנעים - 2

משה גפני: הרשימה אושרה.

משה גפני: תודה רבה.

מיקי רוזנטל: עשית את הסיבוב הפוליטי שלך.